आठवडय़ातील तीन दिवस केवळ ३० मिनिटे चालण्यामुळे कर्करोग पीडित रुग्णांच्या आयुष्यमान दर्जात सुधारणा होत असल्याची माहिती नव्या शास्त्रीय अभ्यासादरम्यान समोर आली आहे . सरे विद्यापीठ आणि किंग्ज महाविद्यालय लंडन येथील संशोधकांनी नियमित चालण्यामुळे कर्करोगग्रस्तांच्या आयुष्यमानावर सकारात्मक बदल होत असल्याचे अन्वेषण केले आहे . नियमित व्यायामाने कर्करोग्यांना आरोग्य सुधारण्यास फायदे होत असल्याचे पुरावे समोर येत आहेत , परंतु कर्करोग जास्त बळावला असलेल्या रुग्णांमध्ये शारीरिक हालचालींचे प्रमाण अत्यंत कमी होते . या अभ्यासादरम्यान ४२ कर्करोगी रुग्णांना दोन गटांत विभागले गेले होते . पहिल्या गटातील रुग्णांना दिलेल्या प्रशिक्षणात त्यांना एक दिवसाआड तीस मिनिटांसाठी चालण्यास प्रवृत्त करण्यात आले . तर दुसऱ्या गटातील लोकांना दैनंदिन जीवनात कोणताही बदल न करण्यास सांगितले . संशोधनाअंती पहिल्या गटातील लोकांच्या शारीरिक , मानसिक व भावनिक आरोग्यात सुधारणा दिसून आली . सहभागी झालेल्या रुग्णांनी नियमित चालल्यामुळे या आजाराविरुद्ध लढा देण्याचा सकारात्मक दृष्टिकोन निर्माण झाल्याचे सांगितले . नियमित व्यायामामुळे कर्करोग पुन्हा बळावण्यापासूनही थांबविले जाऊ शकते , त्याचप्रमाणे इतर गंभीर आजारांवर नियंत्रण ठेवता येते . असे सरे विदय़ापीठाच्या एमा रिअम यांनी सांगितले . तीव्र आजारांनी ग्रासलेले लोक व्यायाम करण्यास टाळाटाळ करतात अशा वेळेस त्यांना प्रवृत्त करत , त्याच्या दैनंदिन जीवनात व्यायामाचा समावेश करणे फायदय़ाचे असल्याचे रिअम यांनी सांगितले . या अभ्यासाचे अधिक खात्रीलायक पुरावे मिळविण्यासाठी जास्त रुग्णांवर नियमित चालण्यामुळे होणाऱ्या शारीरिक , सामाजिक व भावनिक आरोग्याचा अभ्यास करण्याची गरज आहे . असे किंग्ज विदय़ालयाच्या जो अम्र्स यांनी सांगितले . हा शास्त्रीय अभ्यास बीएमजे ओपन या नियतकालिकामध्ये प्रसिद्ध करण्यात आला आहे .


न्यूझीलंडमध्ये सुरु असलेल्या १९ वर्षाखालील विश्वचषक स्पर्धेत भारताने ऑस्ट्रेलियावर ८ गडी राखून मात केली . या विजयासह U - 19 विश्वचषक चौथ्यांदा जिंकणारा भारत हा एकमेव देश ठरला आहे . अंतिम फेरीत भारताचा डावखुरा सलामीवीर मनजोत कालराने शतकी खेळी करत संघाच्या विजयात मोलाचं योगदान दिलं . भारतीय संघाने केलेल्या अष्टपैलू खेळासमोर ऑस्ट्रेलियाचा संघ तग धरुच शकला नाही . या खेळाच्या जोरावर भारतीय संघाने अंतिम सामन्यात तब्बल १० विक्रमांची नोंद केली आहे . १ – अंतिम सामन्यात २ बळी घेत अनुकूल रॉय विश्वचषक स्पर्धेत सर्वाधिक बळी घेणाऱ्यांच्या यादीत संयुक्तरित्या पहिल्या क्रमांकावर आलेला आहे . सर्वाधिक बळी घेणाऱ्यांच्या यादीत अनुकूल रॉय हा एकटा भारतीय खेळाडू आहे . अनुकूलने या स्पर्धेत १४ बळी मिळवले आहेत . १ – अर्धशतक व्हायच्या आत बाद होण्याची या स्पर्धेतली शुभमन गिलची ही पहिलीच वेळ ठरली . ४ – आजच्या विजयासह भारत U - 19 विश्वचषक सर्वाधिक वेळा जिंकणाऱ्यांच्या यादीत पहिल्या क्रमांकावर पोहचला आहे . भारताने आतापर्यंत ४ वेळा १९ वर्षाखालील विश्वचषत स्पर्धा जिंकली आहे . तर ऑस्ट्रेलियाने आतापर्यंत ३ वेळा हा बहुमान पटकावला आहे . ५ – U - 19 विश्वचषकाच्या आतापर्यंतच्या इतिहासात भारत आणि ऑस्ट्रेलिया ५ वेळा समोरासमोर आले आहेत . यापैकी भारताने पाचही सामने जिंकले आहेत . १५ – U - 19 क्रिकेटमध्ये गेल्या १७ वन - डे सामन्यांपैकी १५ सामने भारतीय संघ जिंकला आहे . १८ – १९ वर्षाखालील विश्वचषक जिंकणारा पृथ्वी शॉ हा सर्वात तरुण कर्णधार ठरला आहे . याआधी ऑस्ट्रेलियाच्या मिचेल स्टार्कच्या नावावर हा विक्रम जमा होता . १०० – विजयाच्या बाबतीत पृथ्वी शॉची यंदाच्या विश्वचषकात सरासरी १०० टक्के राहिलेली आहे . यासह पृथ्वीने भारतीय संघाचा कर्णधार विराट कोहलीच्या विक्रमाशी बरोबरी केली आहे . १२४ – संपूर्ण स्पर्धेत शुभमन गिलने १२४ च्या सरासरीने धावा काढल्या . यात ६ सामन्यांमध्ये एक शतक आणि ३ अर्धशतकांचा समावेश आहे . २६१ – कर्णधार या नात्याने १९ वर्षाखालील विश्वचषकात सर्वाधिक धावा करणाऱ्यांच्या यादीत पृथ्वी शॉ अव्वल स्थानी पोहचला आहे . पृथ्वीने उन्मुक्त चंद आणि विराट कोहली यांचा विक्रम मोडीत काढला आहे . ३७२ – २०१८ सालच्या १९ वर्षाखालील विश्वचषकाच्या स्पर्धेत शुभमन गिलची ३७२ धावांची खेळी ही भारतासाठी दुसरी खेळी ठरली आहे . याआधी शिखर धवनने ५०५ धावा काढून अव्वल स्थान पटकावलं होतं .


सआदत हसन मंटो असं नाव घेतलं की अनेकांच्याच डोळ्यांसमोर उभ्या राहतात त्या म्हणजे त्यांच्या लेखणीतून साकारलेल्या काही अद्वितीय कथा आणि त्यांचं साहित्य . एका लेखकाची लेखणीही शस्त्राइतकीच प्रभावी आणि वेळीस बोचरी असते हे त्यांच्या लेखणीतून वेळोवेळी प्रतीत होत राहिलं . समाजातून जाणिवपूर्वक वगळल्या जाणाऱ्या विषयांना हात घालत त्या विषयांवर आपल्या शब्दांतून वक्तव्य करणाऱ्या मंटो या महान लेखकाच्या आयुष्यावर आधारित एक चित्रपट लवकच प्रेक्षकांच्या भेटीला येणार आहे . नुकताच या चित्रपटाचा टीझर प्रदर्शित करण्यात आला आहे . कान चित्रपट महोत्सवात नंदिता दास दिग्दर्शित ‘मंटो’ या चित्रपटातचं स्क्रिनिंगग होण्यापूर्वीच हा टीझर प्रेक्षकांच्या भेटीला आला . ज्यामध्ये ‘मंटो’ ही भूमिका साकारणाऱ्या अभिनेता नवाझुद्दीन सिद्दीकीच्या अभिनयावर अनेकांच्याच नजरा खिळल्या आहेत . आपल्या आजुबाजूला होणाऱ्या प्रत्येक गोष्टीविषयी मंटो यांचं असणारं मत आणि त्यावेळी समाजातून त्यांना झालेला विरोध , कुटुंबियांची त्यांच्याविषयीची मतं या सर्व गोष्टींवर या चित्रपटातून प्रकाश टाकण्यात आला आहे . वाचा : ‘who added whom first ? ’ - फेसबुकने जुळवलेल्या एका लग्नाची गोष्ट काही गोष्टींवर उघडपणे आपले विचार मांडताना त्यात भाषेच्या सीमा न येऊ देता मंटो यांनी आपले विचार सर्वांपर्यंत पोहोचवणं सुरुच ठेवलं . पण , त्यावेळी त्यांच्या खासगी आयुष्यात नेमकं कोणतं वादळ आलं होतं , याचं सुरेख चित्रण ‘मंटो’मधून करण्यात आलं आहे . ‘गुलाम थे तो आजादी का ख्वाब देखते थे , आजाद हुए तो… . ’ , ‘आखिर मे अफसाने ही रह जाते है और उनके किरदार…’ , टीझरमधील अशी सुरेखं वाक्य काळजाचा ठाव घेत आहेत . त्याशिवाय मंटो हे कोडं नेमकं आहे तरी काय हे उलगडण्याचा या कलाकारांचा प्रयत्न प्रेक्षकांमध्येही बरंचं कुतूहल निर्माण करुन जात आहे . जवळपास दहा वर्षांपूर्वी नंदिता दास हिने नवाझुद्दीन सिद्दीकीच्या साथिने ‘फिराक’ हा चित्रपट प्रेक्षकांच्या भेटीला आणला होता . या चित्रपटाच्या निमित्ताने नंदिताने दिग्दर्शन क्षेत्रात पदार्पण केलं होतं . आता हीच जोडी एका असामान्य व्यक्तीच्या आयुष्याचा कधीही न पाहिलेला प्रवास रुपेरी पडद्यावर मांडण्यासाठी सज्ज झाली आहे .


चुकीच्या जीवनशैलीमुळे सध्या विविध अवयवांचे दुखणे ओढावते . प्रवास , दिवसभर बैठे काम , व्यायामाचा अभाव किवा कष्टाची कामे यांमुळे कंबरदुखीसारख्या समस्या उद्भवतात . कटीआसन हे त्यावरील अतिशय उपयुक्त आसन आहे . कटीआसन या नावातच याचे महत्त्व लक्षात येईल . कंबरेच्या सर्व प्रकारच्या व्याधी या आसनाने दूर होतात . हे शयन स्थितीतील आसन आहे . हे आसन लहानपणी लवकर जमते . विशेषतः लहान मुले बोलता बोलता सहजपणे करून दाखवतात . पण मोठेपणी मात्र हे आसन करणे अवघड होत जाते . पण तरीही रोज सराव केल्यावर जमू शकते . या आसनामुळे होईल रक्ताभिसरण सुरळीत प्रथम शयनस्थितीत जावे , पाठीवर उताणे झोपून दोन्ही पाय वर करावे , आता दोन्ही हातही वर करावे , डाव्या हाताने डाव्या पायाचा अंगठा पकडावा तर उजव्या हाताने उजव्या पायाचा अंगठा पकडावा , पाय ताठ ठेवावे , श्वास रोखावा , मात्र उठू नये , तर कंबर आणि डोके हे जमिनीला टेकलेलेच हवे . हे आसन रोज चार पाच वेळा करावे . सुरूवातीला कालावधी वाढवता येणार नाही . हे विशिष्ट वयानंतर म्हणजे साठीनंतर हाडे ठिसूळ होतात त्यामुळे जमत नाही . मात्र जेवढे जमेल तेवढे करावे . दहा सेकंदांपर्यंत या आसनात स्थिर रहाता येते . आसन सोडताना सावकाश श्वास सोडत सोडत पाय खाली घ्यावेत हात शरीराजवळ पालथे ठेवावे व मूळ स्थितीत यावे . यामुळे पोटाचे विकारही बरे होतात . पोटात कळ येऊन जेव्हा खूप दुखते अशा वेळी पोटातील कळ बंद करण्यासाठी कटीआसन करावे . पोट हलके होते , पचनशक्ती सुधारते . पोटाची कोणत्याही प्रकारची शस्त्रक्रिया झाली असेल तर डॉक्टरी सल्ल्याने हे आसन करावे . झुंबा डान्स करायचा विचार करताय ? मग हे नक्की वाचा आसन हृदयरोगास प्रतिबंध करते . त्याचबरोबर आपले खांदे बलवान होतात . फुप्फुसे सुदृढ बनतात . हृदय कार्यक्षम बनते . प्रत्येकाने सकाळ संध्याकाळ दोन वेळा आसन जरूर करावे . स्त्रियांना चाळीशीनंतर जडणारी कंबरदुखी यामुळे होत नाही . तसेच हार्मोन्सचे प्रमाण संतुलित ठेवण्यास हे आसन मदत करते . प्रौढावस्थेमध्ये हाडामधील कॅल्शियम कमी होतो आणि हाडे वाजू लागतात . या आसनामुळे ही समस्याही कमी होते . आधुनिक काळात बैठय़ा कामामुळे स्त्रियांमध्ये कंबरेचा वाढता घेर ही समस्या आहे . याचा उत्तम उपाय म्हणजे या आसनाचा नियमित सराव होय . स्त्रियांनी हे आसन जरूर करावे . ऑपरेशन तसेच रक्तदाब आणि अपघाताने जखम झाली असल्यास हे आसन डॉक्टरी सल्ल्याने करावे . सुजाता गानू - टिकेकर , योगतज्ज्ञ


बॉलिवूडमध्येही लैंगिक अत्याचाराच्या घटना घडतात मात्र उघडपणे कोणीच त्याची वाच्यता करत नाही , असं वक्तव्य अभिनेत्री तापसी पन्नूने केलं आहे . मी टू ( # MeToo ) मोहिमेनंतर हॉलिवूडमध्ये बऱ्याच अभिनेत्रींनी पुढे येत लैंगिक अत्याचाराविरोधी आवाज उठवला मात्र , बॉलिवूडमध्ये अजूनही यावर मोकळेपणाने , कोणत्याही भितीशिवाय बोललं जात नाही असं मत तिने मांडलं . ‘सुदैवाने मला अशा कोणत्याच प्रसंगाचा सामना करावा लागला नाही . पण तसं झालं असतं तर मी नक्कीच आवाज उठवला असता . बॉलिवूडमध्ये लैंगिक अत्याचाराच्या घटना घडतात पण बऱ्याच गोष्टींच्या भीतीने त्यावर उघडपणे बोललं जात नाही . बदनामीच्या भीतीने किंवा करिअरला मिळालेली थोडीफार गतीसुद्धा मंदावेल आणि भविष्यात कोणी समोर उभं करणार नाही यामुळे अनेकजण मौन बाळगणं पसंत करतात , ’ असं तापसी म्हणाली . बॉलिवूडमध्ये शोषण आणि अत्याचाराविरोधात उघडपणे बोलणाऱ्यांना पाठिंबा मिळत नसल्याची तक्रारसुद्धा तिनं यावेळी केली . वाचा : ‘क्वांटिको’ तर राष्ट्राविरोधी ; प्रियांका नेटकऱ्यांच्या रडारवर ‘पिंक’ , ‘नाम शबाना’ यांसारख्या चित्रपटांमध्ये तापसीने मुख्य भूमिका साकारली आहे . विशेषकरून ‘पिंक’ या चित्रपटामुळे तापसीला बॉलिवूडमध्ये विशेष ओळख मिळाली . त्यापूर्वी तिने बऱ्याच दाक्षिणात्य चित्रपटांमध्ये मुख्य भूमिका साकारल्या आहेत .


भारताचा अव्वल नेमबाज जितू रायची आंतरराष्ट्रीय नेमबाजी महासंघाच्या चॅम्पियन्स करंडक पुरस्कारासाठी निवड झाली . १० मीटर एअर पिस्तूल प्रकारात जितूने सर्बियाच्या दामीर मिकेकवर मात करत पुरस्कारावर नाव कोरले . पुरस्काराबरोबर जितूला ५००० युरो बक्षीस रकमेने गौरवण्यात येणार आहे . रायफल प्रकारात रशियाच्या सर्जेय कामेनस्कियची पुरस्कारासाठी निवड झाली . चॅम्पियन्स करंडकासाठी विश्वचषक अंतिम फेरीच्या अखेर लढती आयोजित करण्यात येतात . बोल्गाना , इटली येथे आयोजित लढतीत जितूने २९ . ६ गुणांसह सर्बियाच्या प्रतिस्पध्र्याला नमवले . विश्वचषकाच्या अंतिम फेरीसाठी पात्र ठरलेले सर्व स्पर्धक चॅम्पियन्स करंडकाची लढत खेळू शकतात . १० मीटर एअर रायफल आणि १० मीटर एअर पिस्तूल यापैकी एकाची निवड त्यांना करायची असते . चाळणी तत्त्वावर स्पर्धा होते . चार फटक्यांनंतर सगळ्यात कमी गुणसंख्या असलेला नेमबाज बाहेर पडतो . अंतिम दोन नेमबाजांमध्ये स्पर्धा होते . त्यांचे गुण शून्य होतात आणि तीन स्वतंत्र नेमद्वारे विजेत्याची निवड होते . चॅलेंजर टेनिस स्पर्धेत युकी , साकेतचा सहभाग पुणे : युकी भांब्री , साकेत मायनेनी , रामकुमार रामनाथन , सुमीत नागल यांच्यासह अनेक अव्वल दर्जाचे खेळाडू केपीआयटी एटीपी चॅलेंजर टेनिस स्पर्धेत सहभागी झाले आहेत . ही स्पर्धा येथे २२ ते २९ ऑक्टोबर या कालावधीत आयोजित करण्यात आली आहे . शिवछत्रपती क्रीडानगरीत होणाऱ्या या स्पर्धेत बावीस देशांमधील अनेक डेव्हिसपटू सहभागी होत असून त्यामध्ये एवगेनी दोस्कोय ( रशिया ) , जेम्स वॉर्ड ( इंग्लंड ) , देउक ली ( दक्षिण कोरिया ) यांचा समावेश आहे . स्पर्धेतील पात्रता फेरीचे सामने २२ व २३ ऑक्टोबर रोजी होणार असून मुख्य फेरीस २४ ऑक्टोबर रोजी प्रारंभ होईल . या स्पर्धेसाठी ५० हजार डॉलर्सची ( अंदाजे ३३ लाख ५० हजार रुपये ) पारितोषिके ठेवण्यात आली आहेत . एकेरीतील विजेत्या खेळाडूस ८० एटीपी गुण व चार लाख ७१ हजार रुपयांचे बक्षीस मिळेल . उपविजेत्या खेळाडूस ५५ मानांकन गुण व २ लाख ६५ हजार रुपयांचे पारितोषिक दिले जाणार आहे . उपान्त्य फेरीत पराभूत होणाऱ्या खेळाडूंना ३३ मानांकन गुण व एक लाख ४५ हजार रुपयांची कमाई होईल . पहिल्या फेरीपासूनच भरघोस बक्षिसे ठेवण्यात आली आहेत . मुख्य पंच म्हणून नितीन कन्नमवार यांच्याकडे जबाबदारी सोपविण्यात आली आहे . युकीने गतवर्षी या स्पर्धेत अव्वल कामगिरी करीत मिळविलेल्या एटीपी गुणांच्या आधारे जागतिक क्रमवारीत पहिल्या शंभर खेळाडूंमध्ये स्थान मिळविले होते .


ब्रोकोली खाल्ल्यामुळे मधुमेहावर नियंत्रण ठेवणे शक्य असल्याचे नुकत्याच करण्यात आलेल्या संशोधनात स्पष्ट झाले आहे . जागतिक पातळीवर मधुमेह डोकेदुखी ठरत असताना हे संशोधन अतिशय उपयुक्त ठरणारे आहे . जगभरातील ३०० दशलक्ष लोकांना दोन प्रकारच्या मधुमेहाचा आजार आहे . त्यातील १५ टक्के लोक प्राथमिक पातळीवरीलही उपचार घेत नसल्याचे त्यांच्या यकृताचे नुकसान होण्याचा धोका आहे . मधुमेह रोखण्यासाठी संशोधकांना व्यवहार्य मार्ग शोधण्यात यश आले आहे . मधुमेह रोखण्यात महत्त्वाची भूमिका बजावणाऱ्या संयुगांचा शोध लावण्यात संशोधकांना यश मिळाले आहे . स्विडनमधील एका विद्यापीठातील अनिका अॅक्सेल्सन यांच्यासह काही संशोधकांनी हा शोध लावला आहे . मधुमेहाला रोखण्यासाठी आवश्यक असणाऱ्या ३८५२ संयुगांचा हा आजार रोखण्यासाठी कसा उपयोग होतो हे संशोधकांनी दाखवून दिले आहे . सल्फोराफेन या रसायनामुळे मधुमेह रोखणे शक्य आहे . हे रसायन कोबी , फ्लॉवरसदृश ब्रोकोलीमध्ये अधिक प्रमाणात असते . हे रसायन शरीरातील शर्करानिर्मितीचे यकृताचे कार्य थांबविते . त्यामुळे मधुमेह रोखण्यास मदत होते . संशोधकांनी ब्रोकोली या भाजीचे संशोधन सुरू केल्यानंतर त्यांना असे आढळले की मानवी शरीरातील दोन्ही प्रकारच्या मधुमेहावर ही भाजी प्रभावी आहे .


अभिनेत्री श्रद्धा कपूर सध्या दोन चित्रपटांच्या निमित्ताने चर्चेत आली आहे . हसीना पारकरच्या जीवनावर बनणाऱ्या ‘हसीना - द क्वीन ऑफ मुंबई’ या चित्रपटामध्ये श्रद्धा महत्त्वाच्या भूमिकेत दिसणार असून , यातील तिचा लूक काही दिवसांपूर्वी चर्चेचा विषय ठरला होता . पण , श्रद्धाचा आणखी एक चित्रपट सोशल मीडियावर आणि बी टाऊनमध्ये प्रदर्शनापूर्वीच गाजत आहे , तो म्हणजे ‘हाफ गर्लफ्रेंड’ . मोहित सुरी दिग्दर्शित या चित्रपटातील एका स्थिरदृश्याचा फोटो श्रद्धा आणि अर्जुन कपूरने त्यांच्या इन्स्टाग्राम अकाऊंटद्वारे पोस्ट केला . दिल्ली आणि न्यूयॉर्क व्यतिरिक्त या चित्रपटातील आणखी एका सुंदर ठिकाणाचे दर्शन या स्थिरदृश्यातून पाहायला मिळत आहे . ‘हाफ गर्लफ्रेंड’मधील हा नवा फोटो पाहताना तुम्हाला जर का हे कोणते परदेशातील ठिकाण आहे , असे वाटत असेल तर तसे नाहीये . चित्रपटातील कथानकाच्या आणखी जवळ नेणारे हे स्थिरदृश्य बिहारमधील असून , त्याद्वारे प्रेक्षकांमध्ये चित्रपटाबद्दलची उत्सुकता वाढवण्याचा प्रयत्न करण्यात आला आहे . दरम्यान , प्रसिद्ध लेखक चेतन भगत यांच्या ‘हाफ गर्लफ्रेंड’ या पुस्तकावर श्रद्धा , अर्जुनच्या आगामी चित्रपटाचे कथानक आधारलेले असून १९ मे २०१७ला हा चित्रपट प्रदर्शित होणार आहे . या चित्रपटामध्ये अर्जुन कपूर एका सर्वसामान्य बिहारी तरुणाच्या भूमिकेत दिसणार आहे . जो दिल्लीतील एका श्रीमंत तरुणीच्या ( श्रद्धाच्या ) प्रेमात पडतो . त्यामुळे या दोघांच्या लव्हस्टोरीला कोणते वळण मिळणार हे येत्या काळात कळेलच . या चित्रपटात अर्जुन साकारत असलेल्या भूमिकेची गरज पाहता ‘बास्केटबॉल’ हा या चित्रपटातील एक महत्त्वाचा घटक असल्यामुळे अर्जुन कपूरने चक्क बास्केटबॉलचे धडे गिरवले आहेत . चित्रपटातील बास्केटबॉल खेळतानाची दृश्ये वास्तवदर्शी करण्यासाठी हा सारा घाट घालण्यात आला होता .


व्हाइट हाऊसची माहिती शारीरिक व मानसिक आरोग्यासाठी महत्त्वपूर्ण असणारा योगा हे भारताने जगाला दिलेली देणगी आहे . दररोज योगासने केल्याने आरोग्य उत्तम राहते , हे केवळ भारतातच नव्हे , तर जगालाही कळले आहे . अमेरिकेतील लाखो नागरिक दररोज योगासने करतात . योगामुळे भारत आणि अमेरिका या देशांमधील संबंध अधिक दृढ होण्यास मदत झाली आहे , असे प्रतिपादन अमेरिकेतील व्हाइट हाऊस प्रशासनाने व्यक्त केले . आंतरराष्ट्रीय योग दिनाच्या पाश्र्वभूमीवर व्हाइट हाऊसने योगासनाचे महत्त्व विषद केले . अमेरिकेतील लाखो लोक नियमित योगासने करत असून त्याचा त्यांना अतिशय फायदा झालेला आहे . केवळ शारीरिकच नव्हे , तर मानसिक आरोग्य योगामुळे सुधारत असल्याने नियमित योगासने करणाऱ्यांनी त्याची उपयुक्तता सिद्ध केली आहे , असे व्हाइट हाऊसचे प्रसिद्धीप्रमुख जोश अर्नेस्ट यांनी सांगितले . योगामुळे भारत आणि अमेरिका या देशांमधील सांस्कृतिक संबंध अधिक दृढ झाले आहेत . योगामुळे भारताच्या प्राचीन संस्कृतीला समजून घेता आले , असे अर्नेस्ट यांनी सांगितले . २१ जून हा दिवस ‘आंतरराष्ट्रीय योग दिन’ साजरा करण्यात यावा याला अमेरिकेच्या प्रतिनिधी गृहाने मान्यता दिली आहे . डिसेंबर २०१४मध्ये अमेरिकी प्रतिनिधी गृहाच्या १७७ सदस्यांनी संमती देऊन यासंदर्भातील विधेयक संमत केले . अन्य देशांनीही हा दिवस आंतरराष्ट्रीय योग दिन म्हणून साजरा करण्यात मान्यता दिलेली आहे . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


सॅमसंग कंपनीने गॅलेक्सी जे 2 कोअर हा स्मार्टफोन भारतात लॉन्च केला आहे . याचे वैशिष्ट्य म्हणजे हे मॉडेल अँड्रॉइड ओरियो ( गो एडिशन ) या आवृत्तीवर चालणारे आहे . या प्रणालीवर चालणारा सॅमसंगचा हा पहिला स्मार्टफोन आहे . कमी किंमतीत अँड्रॉइडच्या अद्ययावत आवृत्तीचा आनंद घेता यावा तसेच रॅम किंवा स्टोरेज कमी असतानाही चांगला परफॉर्मन्स मिळावा या उद्देशाने गुगलने गेल्या वर्षी अँड्रॉइड गो आवृत्ती सादर केली होती . सॅमसंगच्या या फोनमध्ये 5 इंच आकारमानाचा आणि 960 बाय 540 पिक्सल्स क्षमतेचा टिएफटी एलसीडी डिस्प्ले देण्यात आला आहे . याची रॅम 1 जीबी आणि इनबिल्ट स्टोअरेज 8जीबी असून मायक्रो - एसडी कार्डच्या मदतीने वाढविण्याची सुविधा देण्यात आली आहे . एलईडी फ्लॅश आणि एफ / 2.2 अपर्चरसह यातील मुख्य कॅमेरा 8 मेगापिक्सल्सचा आहे . तर सेल्फी आणि व्हिडीओ कॉलींगसाठी यात 5 मेगापिक्सल्सचा कॅमेरा देण्यात आला आहे . 6 हजार 190 रुपये इतकी या फोनची किंमत असून गोल्ड , ब्ल्यू आणि ब्लॅक या तीन रंगांमध्ये हा फोन उपलब्ध आहे . ऑनलाइन किंवा ऑफलाइन दोन्ही प्रकारे फोन खरेदी करता येऊ शकतो .


जुने वर्ष सरुन नवीन वर्ष उंबरठ्यावर येऊन ठेपले आहे . सरत्या वर्षात झालेल्या घटनांनी आपले आयुष्य प्रभावित केले आहे तर नव्या वर्षी नवी ऊर्जा घेऊन काही करुन दाखवण्याचं स्वप्न मनात बाळगण्याची ही वेळ आहे . बऱ्याच वेळा मनात असा विचार येतो की या वर्षात असा काय बदल घडणार आहे ? कधी कधी तर असा विचार येतो की नवे वर्ष आले म्हणजे काय फक्त कॅलेंडरच बदलेल माझ्या आयुष्यात काय फरक पडणार आहे . अशा नकारात्मक विचारांनी तुमचे डोके ग्रासण्याआधी थोडं थांबा आणि पाहा की जाणारे वर्ष इतके काही नकारात्मक नव्हते . या वर्षभरात असे कित्येक प्रसंग येऊन गेले ज्यामुळे तुम्ही आनंदित झाला , या वर्षात तुम्ही कित्येक जण जोडले जे तुमच्या आयुष्याचा एक अविभाज्य भाग ठरणार आहेत . जाणाऱ्या वर्षात असे कित्येक प्रसंग आले की दुसऱ्यांच्या आयुष्यावर किंचित का होईना पण तुम्ही सकारात्मक प्रभाव पाडू शकला . त्या क्षणांची उजळणी करा . अगदी छोटेसा का होईना ते प्रसंग आठवा ज्यामध्ये तुम्ही दुसऱ्यांची मदत केली , तुमच्यामुळे कुणाच्या चेहऱ्यावर स्मित उमटले , तुमच्यामुळे कुणाच्यातरी डोळ्यात चकाकी आली आणि त्यांना पाहून तुमचे ऊर अभिमानाने भरुन आले असे प्रसंग नक्कीच या वर्षात येऊन गेले असतील . तुमच्या आठवणींमुळे कुणाचे डोळे पाणावले असतील आणि त्यांनी तुम्हाला याबाबत सांगितल्यावर तुमच्याही मनाच्या अंतर्भागात काही हालचाल झाली असेल . हे प्रसंग आठवल्यावर तुम्हाला कळून येईल की तुम्ही किती भाग्यशाली आहात . हेच या नव्या वर्षाचे महत्त्व आहे . तर , या उलट असे अनेक प्रसंग आले असतील ज्यांच्या कटु आठवणींनी तुम्हाला त्रस्त केले असेल . तर भांबावून जाऊ नका थोडा विचार करा की जर हे प्रसंग आले नसते तर आज तुम्ही ज्या खंबीरतेने परिस्थितींचा सामना करण्याचे धैर्य ठेऊ शकता ते ठेऊ शकला असता का ? तर याचे उत्तर निश्चितच नाही असे आहे . प्रसंग लहान असो वा मोठे , कटु असो वा मधूर याच प्रसंगांनी तुमचे आयुष्य समृद्ध केले आहे . नव्या वर्षात जाण्यापूर्वी तुम्ही अनेक नवे संकल्प कराल . कदाचित मागील वर्षीचे सर्व संकल्प पूर्ण झाले नसतील परंतु हे वर्ष अतिशय सकारात्मक ऊर्जा घेऊन येणार आहे असा विश्वास मनी बाळगा केवळ तुम्हीच नव्हे तर तुमच्या सानिध्यातील सर्वांना तुमच्याकडे पाहून ऊर्जा मिळेल असा आशावाद ऊरी बाळगा आणि नव्याने संकल्प करा . जो आनंद तुम्हाला मिळाला तो इतरांना वाटा आणि गंमत पाहा . हेच तर नववर्षाचे महत्त्व आहे , चांगल्या गोष्टींचा पाठलाग करायचा आणि वाईट ते तिथेच सोडून जायचं याची संधी तुम्हाला याच दिवसाच्या निमित्ताने मिळते . याच कारणामुळे जगभरात ग्रेगरीयन कॅलेंडरनुसार येणारी १ जानेवारी ही तारिख जगभर आनंद , उल्हासाचा संदेश घेऊन येते . हेच कारण आहे जगभरात या दिवसाचा आनंद साजरा केला जातो . जगभरात विविध संस्कृती आहे . त्या प्रत्येक संस्कृतीचा नववर्ष वेगळा असतो . त्या - त्या संस्कृतीनुसार तो नववर्षाचा पहिला दिवस साजरा केला जातो . जेव्हा आधुनिक जगात सोयीसाठी एकपद्धत निवडली गेली त्यानुसार १ जानेवारी हा नववर्ष दिन म्हणून जगभरात साजरा केला जाऊ लागला . आपल्या नातेवाइकांना , मित्र - मैत्रिणींना , आप्तेष्टांना , हितचिंतकांना शुभेच्छा द्या आणि येणाऱ्या नववर्षाचे स्वागत करा .


बॉलिवूडमध्ये आतापर्यंत अनेक अभिनेत्या होऊन गेल्या . प्रत्येक दशकात अशी एक अभिनेत्री होत्या त्यांनी अक्षरशः रुपेरी पडदा गाजवला आहे . प्रत्येक दशकांत सिनेमा जसा बदलत जातो तसेच त्यातील अभिनेत्रींची कामंही बदलत जातात . पण अशा काही अभिनेत्री बॉलिवूडमध्ये आहेत ज्यांनी वडिलांसोबत हिट सिनेमे तर केलेच शिवाय त्यांच्या मुलांसोबतही हिट सिनेमे दिले आहेत . आज आम्ही तुम्हाला अशाच सुपरहिट अभिनेत्रींची नावं सांगणार आहोत . श्रीदेवी - श्रीदेवी जरी आज आपल्यासोबत नसल्या तरी , त्यांच्या अभिनयातून त्या नेहमीच लक्षात राहतील यात काही वाद नाही . श्रीदेवी यांनी धर्मेंद्र यांच्यासोबत ‘नाकाबंदी’ सिनेमात काम केले होते . यानंतर त्यांनी धर्मेंद्र यांचा मुलगा सनी देओलसोबत ‘चालबाज’ , ‘निगाहें’ आणि ‘राम अवतार’ सिनेमात काम केले आहे . प्रेक्षकांनी श्रीदेवी यांनी धर्मेंद्र आणि सनी दोघांसोबत स्वीकारलं . हेमा मालिनी - ‘सपनों का सौदागर’ सिनेमातून हेमा यांनी बॉलिवूडमध्ये पदार्पण केले . या सिनेमात त्यांनी राज कपूरसोबत काम केले होते . या सिनेमानंतर त्यांनी राज कपूर यांची मुलं ऋषी कपूर आणि रणधीर कपूर यांच्यासोबत काम केले . ऋषी यांच्यासोबत ‘एक चादर मैली सी’ सिनेमात काम केले तर रणधीर कपूरसोबत ‘हाथ की सफाई’मध्ये हेमा मालिनी यांनी काम केले होते . माधुरी दीक्षित - ‘दयावान’ सिनेमातून माधुरीने सिनेसृष्टीत पदार्पण केले . या सिनेमात तिच्यासोबत विनोद खन्ना होते . त्यानंतर माधुरीने अक्षय खन्नासोबत मोहब्बत सिनेमात काम केले . डिंपल कपाडिया - डिम्पल यांनीही धर्मेंद्र आणि सनी देओलसोबत काम केले आहे . एवढेच नाही तर डिंपल यांनी विनोद आणि अक्षय खन्नासोबत काम केले आहे . डिंपल यांनी धर्मेंद्रसोबत बंटवारा आणि शहजादे सिनेमात काम केले तर सनीसोबत ‘नरसिम्हा’ , ‘मंजिल मंजिल’ , ’अर्जुन’ , ‘गुनाह’ , ‘आग का गोला’ या सिनेमांत काम केले आहे . तसेच विनोद खन्ना आणि डिंपल कपाडियाची जोडी खून का कर्ज आणि इंसाफ सिनेमात एकत्र दिसले होते . तसेच दिल चाहता है सिनेमात डिंपलने अक्षयसोबत काम केले . अमृता सिंह - अमृताने बेताब सिनेमातून सिनेसृष्टीत पदार्पण केले होते . या सिनेमात तिच्यासोबत सनी देओल होता . पण फार कमी लोकांना माहित आहे की , या सिनेमानंतर अमृताने धर्मेंद्र यांच्यासोबत सच्चाई की ताकत सिनेमांत काम केले होते .


कार्याध्यक्षपदाची लढत रंगतदार ठरणार ; कोषाध्यक्षपदासाठी पांडे आणि भेंडिगिरी यांच्यात सामना मुंबई : महाराष्ट्र राज्य कबड्डी संघटनेची निवडणूक बिनविरोधपणे पार पाडण्याचे सर्व प्रयत्न अपयशी ठरले . त्यामुळे आता प्रतिष्ठेच्या कार्याध्यक्षपदासाठी दत्ता पाथ्रीकर यांना गजानन कीर्तिकर यांनी आव्हान दिले आहे , तर कोषाध्यक्षपदासाठी मंगल पांडे आणि रमेश भेंडीगिरी यांच्यात थेट सामना होणार आहे . अखेरच्या चढाईपर्यंत रंगणाऱ्या चित्तथरारक कबड्डी सामन्याप्रमाणेच राज्य कबड्डी संघटनेच्या २५ नोव्हेंबरला होणाऱ्या निवडणुकीची रंगत उमेदवारी अर्ज मागे घेण्याच्या अखेरच्या काही मिनिटांपर्यंत टिकून होती . निवडणूक टाळून विविध पदांवर समझोता करण्याचे सुकाणू समितीचे प्रयत्न अखेरच्या दिवसापर्यंत सुरू होते . त्या दृष्टीने मुंबई उपनगरच्या कीर्तिकर वगळता निवडणूक अर्ज भरलेल्या सर्वच म्हणजे ६९ उमेदवारांनी माघार घेत असल्याचे इच्छापत्रसुद्धा सुकाणू समितीकडे दिले होते . पण अखेरच्या दिवशी औरंगाबादच्या दत्ता पाथ्रीकर आणि कोल्हापूरच्या रमेश भेंडीगिरी यांनी निवडणूक लढवणार असल्याचे नवे पत्र निवडणूक अधिकाऱ्यांना सादर केले . त्यामुळे आता पाथ्रीकर विरुद्ध कीर्तिकर आणि पांडे विरुद्ध भेंडीगिरी अशा दोन लढती होणार आहेत . सरकार्यवाह या सर्वात महत्त्वाच्या पदावर अॅड . आस्वाद पाटील यांची बिनविरोध निवड झाली आहे . ठाण्याच्या देवराम भोईर यांची उपाध्यक्षपदावर वर्णी लागली आहे . याशिवाय अर्जुन पुरस्कार विजेत्या कबड्डीपटू शकुंतला खटावकर यांनी महिला उपाध्यक्ष म्हणून कार्यकारिणीवर स्थान मिळवले आहे . पदांच्या वाटाघाटीमध्ये मुंबई शहराला स्थान न मिळाल्याबद्दल आश्चर्य व्यक्त करण्यात येत आहे . अध्यक्ष ( १ ) अजित पवार ( पुणे ) सरकार्यवाह ( १ ) आस्वाद पाटील ( रायगड ) उपाध्यक्ष ( ६ ) ४ पुरुष : देवराम भोईर ( ठाणे ) , अमरसिंह पंडित ( बीड ) , शशिकांत गाडे ( अहमदनगर ) , दिनकर पाटील ( सांगली ) , २ महिला : शकुंतला खटावकर ( पुणे ) , नेत्रा राजेशिर्के ( रत्नागिरी ) सहकार्यवाह ( ६ ) ४ पुरुष : मदन गायकवाड ( सोलापूर ) , मोहन गायकवाड ( नाशिक ) , रवींद्र देसाई ( रत्नागिरी ) , महादेव साठे ( उस्मानाबाद ) , २ महिला : सय्यदा शोयबा पटेल ( नांदेड ) , स्मिता जाधव ( परभणी )


‘बाहुबली २’ प्रदर्शित होण्याआधीचा हा आठवडा आहे . त्यामुळे या आठवडय़ात बिग बजेट चित्रपटांची शक्यता नव्हतीच . पण दोन मोठय़ा नायिकांचे चित्रपट आज पाहायला मिळणार आहेत . सोनाक्षी सिन्हाने सलग तिच्यासाठी मध्यवर्ती भूमिका असणारे चित्रपट जाणीवपूर्वक निवडले आहेत . त्यामुळे ‘अकिरा’ या तिच्या अॅक्शनपटानंतर तिने ‘नूर’ हाही तिची व्यक्तिरेखा मध्यवर्ती असलेला चित्रपट निवडला आहे . ‘मातृ’ हा दुसरा चित्रपटही नायिकाप्रधान आहे . अभिनेत्री रविना टंडनचे रुपेरी पडद्यावर पुनरागमन असलेला हा चित्रपट आहे . याशिवाय , हॉलीवूडमधली ‘स्मफ्र्स’ची हिट गँगही पुन्हा भेटणार आहे . ‘ मात्र ’ ‘मात्र’ हा चित्रपट रविनाचा पुनरागमन असलेला चित्रपट आहे . त्यामुळे तिची भूमिकाही पूर्ण अॅक्शनपॅक्ड असल्याचे प्रोमोजवरून तरी दिसते आहे . चित्रपटाची कथा वेगळी नाही . दिल्ली शहराची पाश्र्वभूमी आणि बलात्काराच्या घटनेचा संदर्भ चित्रपटाच्या कथेला आहे . त्यामुळे जेव्हा न्यायव्यवस्थेकडून न्याय मिळत नाही तेव्हा तो मिळवण्यासाठी धडपडणारी आई या चित्रपटात पाहायला मिळणार आहे . एका गॅपनंतर रविना इतक्या दमदार भूमिकेत दिसणार आहे . मायकेल पेलिको यांची कथा असलेला हा चित्रपट अश्तर सईद यांनी दिग्दर्शित केला आहे . ‘ स्मफ्र्स : द लॉस्ट व्हिलेज ’ बच्चेकंपनीचे लाडके स्मफ्र्स उन्हाळ्याच्या सुट्टीत रुपेरी पडद्यावर परतले आहेत . स्मर्फ फ्रँचाईझी हिट असली तरी आता प्रदर्शित झालेला ‘स्मफ्र्स : द लॉस्ट व्हिलेज’ हा चित्रपट या फ्रॅं चाईझी मालिकेतील नाही . तर जुनीच कथा नव्याने सादर करण्याचा प्रयत्न आहे . बेल्जियम कलाकार पेयोच्या ‘द स्मफ्र्स’ या क ॉमिक बुकवरून हा चित्रपट बेतला आहे . आपल्या गावात गुण्यागोिवदाने नांदणाऱ्या स्मफ्र्सना हुडकून काढून त्यांची शक्ती आपल्याकडे खेचून घेण्याचा जादूगार गार्गामेलचा हेतू आहे . तो त्यात यशस्वी होतोही मात्र पापा स्मर्फ ची हुशारी आणि त्यांना छोटय़ा स्मफ्र्सची मिळालेली साथ यांच्या जोरावर आपले गाव वाचवण्याची त्यांची अॅनिमेटेड धडपड या थ्रीडीपटात पाहायला मिळणार आहे . ‘ नूर ’ पाकिस्तानी लेखिका सबा इम्तियाज हिच्या ‘कराची यू आर किलिंग मी’ या कादंबरीवर आधारित ‘नूर’ हा चित्रपट आहे . सुनील सिप्पी दिग्दर्शित या चित्रपटात फक्त कराची ऐवजी मुंबईची कथा गुंफ ण्यात आली आहे . चित्रपटाची नायिका नूर ही पत्रकार आहे . आणि पत्रकारितेच्या क्षेत्रातील तिचा प्रवास , सुरुवातीचा अल्लडपणा , गोंधळ ते या क्षेत्रात राहून नेमके काय साधायचे आहे हे उद्दिष्ट सापडेपर्यंतच्या वेगवेगळ्या घडामोडी नूरच्या रूपाने पाहायला मिळणार आहेत . या चित्रपटाच्या प्रोमोजवरून तरी त्याचा लूक ताजातवाना वाटतो आहे . शिवाय , सोनाक्षीबरोबर या चित्रपटात शिबानी दांडेकर , पूरब कोहली आणि कानन गिल अशी वेगळी कलाकार मंडळी चित्रपटात असल्याने काहीतरी वेगळे नक्की पाहायला मिळेल .


पाळीव प्राण्यांवर खर्च करणे ही भारतात अशक्यप्राय वाटणारी मानसिकता आता इतकी रुळली आहे , की महिन्याला हजारो रुपये प्राणिपालक पेटवर खर्च करतात . कुत्री , मांजरे पाळण्यातील ‘प्रतिष्ठे’चा मुद्दा गौण होत सोबती मिळणे ही गरज होत चालली आहे . त्यामुळे शौकीन प्राणिपालकांनी आता आपली प्रतिष्ठा परदेशी प्राण्यांच्या ( एक्झॉटिक ) पालकत्वाकडे वळवली आहे . कुत्री , मांजरे , मासे यांच्या पुढे जाऊन दिमाखदार दिसणारे परदेशी पक्षी , इंग्रजी चित्रपटांमध्ये अॅनिमेशनतंत्राच्या माध्यमातून धमाल घडवून आणणारे हॅमस्टर्स , फेरेट्स यांच्यासारखे छोटे प्राणी याच्या पुढचा टप्पा आता भारतीय प्राणी शौकीन गाठत आहे . या घडीला महागडे परदेशी प्राणी पाळण्याचे प्रमाण अगदी मोजकेच असले , तरी ते येत्या काळात त्याचे लोण पसरण्याची नांदी एखाद्या पशू उत्पादनांच्या दुकानात चक्कर मारली तरी दिसून येते . इंटरनेटवर उघडपणे परदेशी प्राण्यांचा बाजार सुरू आहे . कुत्री , मांजराचे खाणे , खेळणी , कपडे , पलंग , खोल्या यांपासून ते अगदी डिओ , हेअर कलर अशा सगळ्या उत्पादनांनंतर थोडय़ाशा संपृक्त अवस्थेकडे पाळीव प्राण्यांच्या दुकानांची वाटचाल सुरू झाली . आता नव्याने कासव , इग्वाना यांचे खाणे , वस्तूही दुकानांमध्ये दिसू लागल्या आहेत . जे प्राणी वन्यजीव कायद्यामध्ये येतात ते आपल्याकडे पाळता येत नाहीत . मात्र परवानगी घेऊन परदेशी प्राणी पाळण्याची मुभा शौकिनांना मिळते . परदेशात प्रजोत्पादन झालेल्या या प्राण्यांच्या अनेक पिढय़ा भारतातही नांदत आहेत . किंमत , सुविधेची कमतरता यांमुळे अद्याप गल्लोगल्ली यांची विक्री सुरू झालेली नाही . तरीही अधून मधून छोटय़ा जाहिरातींच्या संकेतस्थळांवर हे प्राणी दत्तक देण्याच्या जाहिराती डोकावू लागल्या आहेत . इग्वाना , लाल पट्टा असणारी पाणकासवे , समुद्रातील मासे यांच्या किमती अगदी ३ ते ५ लाख रुपयांपर्यंतही आहेत . त्याशिवाय परदेशातील संस्थेकडून कागदपत्रांची पूर्तता करून खरेदी करणे , हे प्राणी भारतात आणणे , त्यांचे खाणे , उपचार आवश्यक असे पिंजरे हा सगळा खर्चिक मामला भारतीय शौकीनही सांभाळून आहेत . अर्थातच त्याचे प्रमाण मात्र खूप कमी आहे . इग्वाना – इग्वाना हा सरडय़ाचा भाऊबंध . यातील अमेरिकन इग्वाना किंवा ग्रीन इग्वाना हा चार ते साडेचार फुटांपर्यंत वाढणारा सरडा भारतात अनेक चित्रपटांमधून प्रसिद्ध झाला . ‘कबिल’ या चित्रपटांनंतर रजनीकांतचे या इग्वानाबरोबर फोटो झळकू लागले आणि त्याचे आकर्षण भारतात वाढले . फाइंडिंग मेमो या माशांवरील चित्रपटाने समुद्री मासे खरेदीची उत्सुकता भारतात चाळवली . त्यासाठीचे विशिष्ट तापमान , क्षारता याचे गणित करून मोठे मोठे फिश टँकची खरेदी वाढत गेली . काही वर्षांपूर्वी फेंगशुईचे प्रस्थ भारतात वाढले . घरातील धन वाढवण्यासाठी कासवावर खर्च करण्याची सुरुवात मोठय़ा प्रमाणावर झाली . मानेवर लाल पट्टा असणाऱ्या कासवाला मागणी वाढली . या सगळ्या परदेशी पाहुण्यांमध्ये हे कासव तुलनेने कमी किमतीत मिळणारा प्राणी . या सगळ्यात महागडा , सर्वाधिक क्लिष्ट प्रक्रिया असलेला प्राणी म्हणजे ‘पॉकेट मंकी’ म्हणजे हाताच्या बोटाला धरून बसू शकेल असे छोटेसे माकड . गेल्या काही वर्षांत भारतातील परदेशी प्राण्यांचे प्रजोत्पादन करणाऱ्या संस्थांनी हे माकडी विक्रीला सुरुवात केली आहे . प्राण्यांची आयात निर्यात करण्यासाठी बंदी असली , तरी त्यापूर्वीच भारतीय बाजारपेठेत बस्तान बसवलेल्या प्राण्यांची खरेदी - विक्री खुलेपणाने तर कधी छुपेपणाने होते आहे .


नितीश राणाच्या अष्टपैलू कामगिरीच्या जोरावर कोलकता नाइट रायडर्सने बुधवारी झालेल्या सामन्यात राजस्थान रॉयल्सला घरच्या मैदानावर सात गडी राखून पराभूत केले . प्रथम फलंदाजी करताना राजस्थानला २० षटकांत ८ बाद १६० धावांचीच मजल मारता आली . कोलकताने १८ . ५ षटकांत ३ बाद १६३ धावा केल्या . आव्हानाचा पाठलाग करताना सुनील नारायण आणि रॉबिन उत्थप्पा यांनी दुसऱ्या विकेटसाठी ६९ धावांची भागीदारी करून विजयाची पायाभरणी केली . त्यानंतर राणा आणि कर्णधार दिनेश कार्तिक यांनी ६१ धावांची नाबाद भागीदारी करून विजयावर शिक्कामोर्तब केले . कार्तिक २३ चेंडूंत २ चौकार , २ षटकारांसह ४५ धावा काढून नाबाद राहिला . राणाने गोलंदाजीत दोन गडी बाद केल्यानंतर फलंदाजीत २७ चेंडूंत नाबाद ३५ धावांचे योगदान दिले . त्यापूर्वी अजिंक्य रहाणे आणि डीआर्सी शॉर्ट यांच्या आक्रमक सुरवातीचा फायदा राजस्थानच्या अन्य फलंदाजांना उठवता आला नाही . शेवटी बटलरने तग धरल्यामुळे त्यांची धावसंख्या दीडशेच्या पुढे जाऊ शकली . संक्षिप्त धावफलक राजस्थान २० षटकांत ८ बाद १६० ( शॉर्ट ४४ , रहाणे ३६ , बटलर नाबाद २४ , राणा २ - ११ , क्युरन २ - १८ ) पराभूत वि . कोलकता १८ . ५ षटकांत ३ बाद १६३ ( कार्तिक नाबाद ४५ , उथप्पा ४८ , राणा ३५ , नारायण ३५ , गौतम २ - २३ )


अमेरिकेत रविवार रात्र आणि भारतात सोमवार सकाळ ‘ऑस्कर पुरस्कार’ सोहळ्याने दुमदूमणार आहे . जगभरातील अब्जावधी चित्रपट प्रेक्षकांसाठी ही एक वार्षिक पर्वणीच म्हणता येईल . ‘अॅण्ड ऑस्कर गोज् टू . . ’ हे वाक्य संपताच मनात होणारी हूर . . हूर . . , सभोवतालची शांतता आणि त्या शांततेने निर्माण केलेली उत्सुकता याने एक वेगळेच वातावरण निर्माण होते . शांततेतील उत्सुकता , नामनिर्देशन झालेल्यांच्या हालचाली आणि ऑस्कर मिळाल्यानंतर चेहऱ्यांवर ओसंडणारे हास्य या हास्याला प्रेक्षागृहातील हजारो मान्यवरांकडून मिळणारी कौतुकाची पोचपावती अशा काहिशा वातावरणात पुरस्कार सोहळ्याची सांगता होते . ‘ऑस्कर’ म्हणताच रोमांचित झाला नाही असा चित्रपट प्रेक्षक शोधणे कठीण… . मग तो प्रेक्षक इंग्रजी चित्रपट पाहणारा असो वा नसो . हॉलीवूडच्याच नव्हे तर जगातील प्रत्येक भाषेतील अभिनेत्यांना , दिग्दर्शकांना , निर्मात्यांना ओढ असते ती ऑस्कर मिळविण्याची . चित्रपटसृष्टीत आल्याचे सार्थक समाधान मिळवून देणारा असा हा ‘ऑस्कर सोहळा’ असतो . मात्र , ऑस्कर पटकाविणे हे काही सोपे काम नसते . त्यासाठी या कलाक्षेत्रात काम करणा - या प्रत्येक व्यक्तिला या‘ऑस्कर पुरस्कार’ स्पर्धेत भाग घेण्यासाठी काही नियम व अटींची पूर्तता करणे गरजेचे असते त्या अटींसदर्भात घेतलेला आढावा… १ . ‘ऑस्कर पुरस्कार’ स्पर्धेत भाग घेऊ इच्छिणाऱ्या चित्रपटाची लांबी कमीत कमी ४० मिनिटे असणे अपेक्षित आहे . अन्यथा तो चित्रपट ग्राह्य धरला जात नाही . २ . चित्रपटाची प्रिंट ३५ MM ते ७० MM किंवा २४ फ्रेम ते ४८ फ्रेम अथवा १०८० पिक्सेल ते २०४८ पिक्सेल असणे गरजेचे असते . ३ . या स्पर्धेत सहभागी झालेला चित्रपट १ जानेवारी ते ३१ डिसेंबरपर्यंत ‘लॉस एन्जेलिस’ येथे प्रदर्शित झालेला असणे गरजेचे आहे . ४ . चित्रपट ‘इंग्रजी’ भाषेत असणे गरजेचे आहे . अन्यथा त्या चित्रपटाला ‘परदेशी भाषेतील चित्रपट’ या गटातच नामांकन मिळवता येते . ५ . इतर भाषेतील चित्रपटांचे शीर्षक हे त्या भाषेसह इंग्रजी भाषेत असणेही गरजेचे असते . ६ . चित्रपटातील कलाकारांनी त्यांचे आवाज स्वतः डब करणे गरजेचे असते . एखाद्या कलाकाराचा आवाज दुस - या व्यक्तिने ‘डबिंग’ केल्यास त्याला स्पर्धेत कोणत्याच गटात ग्राह्य धरले जात नाही . ७ . सर्वोत्कृष्ट चित्रपटासाठी १० तर सर्वोत्कृष्ट अभिनेता , अभिनेत्री , सहाय्यक अभिनेता आणि अभिनेत्री या विभागात जास्तीत जास्त ५ कलाकारांनाच नामांकन मिळते . काही अपवादात्मक परिस्थितीत त्यांची संख्या कमी होऊ शकते पण ही संख्या वाढत नाही . ८ . ‘अमेरिकन अॅकॅडमी ऑफ मोशन पिक्चर अॅण्ड आर्ट्स सायन्स’ संस्थेचे सभासद आणि ६००० हजार पेक्षा जास्त चित्रपट समीक्षक मतदान करुन स्पर्धेचा अंतिम निकाल देतात . ९ . १९५० नंतर केलेल्या नियमानुसार विजेत्याला ऑस्करची ट्रॉफी विकता येत नाही . जर कोणत्याही कलाकाराला आपली ट्रॉफी विकायची असेल तर फक्त ‘अमेरिकन अॅकॅडमी ऑफ मोशन पिक्चर अॅण्ड आर्ट्स सायन्स’ संस्थेलाच ती विकावी लागते . त्याचे मूल्यही केवळ एक यूएस डॉलर इतकेच मिळते . १० . प्रत्येक निर्मात्याला अधिकृत ‘स्क्रीन क्रेडिट फॉर्म’ अंतिम मुदतीपूर्वी ऑनलाईन भरणे आवश्यक असते . अन्यथा तो चित्रपट स्पर्धेतून बाद केला जातो .


तंत्रज्ञान क्षेत्रातील दिग्गज कंपनी Apple या वर्षी तीन नवे iPhone लॉन्च करणार आहे . या नव्या iPhoneची नावं काय असणार आणि किती किंमत असणार याबाबत अॅपलप्रेमींमध्ये अनेक दिवसांपासून उत्सुकता होती . पण आता याबाबत उत्सुकता जवळपास संपुष्टात आली आहे . काही माध्यमांनी दिलेल्या वृत्तानुसार iPhone XS , iPhone 9 आणि iPhone XS Plus अशी नावं असतील . अॅपल आयफोन 2018 च्या व्हेरिअंटमध्ये 5.9 इंचाचा ओलेड डिस्प्ले असेल . दुसरं व्हेरिअंट 6.5 इंच ओलेड डिस्प्ले असलेला प्रीमियम व्हेरिअंट असण्याची शक्यता आहे . तर तिसरं व्हेरिअंटमध्ये 6.1 इंचाचा एलसीडी डिस्प्ले असेल , तसंच या आयफोनची किंमतही कमी असेल . लेस न्यूमेरिक्सने दिलेल्या वृत्तानुसार , अॅपलच्या तिन्ही नव्या iPhone चे फोटो लीक झाले असून Apple या वर्षीच तीन नवे iPhone लॉन्च करणार आहे . केवळ फोटोच नाही तर एक व्हिडीओही व्हायरल झाला आहे . Mobile Fun या युट्यूब चॅनलने iPhone XS , iPhone 9 आणि iPhone XS चा हा व्हिडीओ शेअर केला आहे . या व्हिडीओत सर्व अॅंगलने आयफोनची झलक दाखवण्यात आली असून , लॉन्च होणारे आयफोन हुबेहुब असेच असतील असा दावा करण्यात आला आहे . अॅपलचा कमी किंमतीचा एलसीडी डिस्प्ले असलेला फोन iPhone 9 नावाने लॉन्च होईल . यामध्ये बॅक पॅनलला ग्लास बॉडी आणि सिंगल रिअर कॅमेरा असेल . 5 . 8 इंच ओलेड डिस्प्ले असलेल्या फोनचं नाव iPhone XS असेल . याच्याही बॅक पॅनलला ग्लास बॉडी आणि ड्युअल रिअर कॅमेरा सेटअप मिळेल . तर 6.5 इंच ओलेड डिस्प्ले असलेल्या प्रीमियम आयफोनचं नाव iPhone XS Plus असेल . या फोनला वायरलेस चार्जिंगचा पर्याय असेल , तसंच याच्याही बॅक पॅनलला ग्लास बॉडी आणि ड्युअल रिअर कॅमेरा सेटअप मिळेल . काय असू शकते किंमत – – iPhone 9 ची किंमत 600 ते 700 डॉलर म्हणजेच जवळपास 41,000 ते 47,900 रुपये असू शकते . – iPhone XSची किंमत 700 - 800 डॉलर म्हणजेच जवळपास 47,900 ते 54,700 रुपये असू शकते . – iPhone XS Plusची किंमत 999 डॉलर म्हणजे जवळपास 68,300 रुपयांपासून सुरू होऊ शकते .


फिरायला जायची बहुतेकांची ठिकाणं ठरलेली असतात आणि चुकूनही फारसं कुणी खान्देश बघायला जात नाही . पण खरंच वेगळं काही अनुभवायचं असेल तर या खान्देशात बरंच काही आहे . महाराष्ट्रात फिरायला कुठे कुठे जाता येईल , याची यादी सहजच काढली जाते , तेव्हा त्यात खान्देशाची नोंद क्वचितच घेतली जाते . त्यामुळे धुळे , नंदुरबार हे तसे उपेक्षित जिल्हे आहेत , असे जाणवते . जळगाव तरी चच्रेत असते . पण ‘चला , या सुट्टीत धुळ्याला फिरायला जाऊ’ , असे कोणी म्हणताना सहसा दिसत नाहीत . त्यात तिथे उन्हाळा प्रचंड असतो . त्यामुळे , लोकांच्या मे महिन्याच्या सुट्टीतूनदेखील इतक्या उकाडय़ाचा प्रदेश बाद होतो . धुळे , नंदुरबार हे महाराष्ट्राचे उत्तरपश्चिम टोक म्हणावे लागेल . गुजरात आणि मध्यप्रदेश या दोन राज्यांच्या सीमा इथून जवळ आहेत . त्यामुळे , हे दोन्ही जिल्हे पश्चिम खान्देश म्हणून ओळखले जातात . जळगावचा भाग हा पूर्व खान्देश आहे . पश्चिम खान्देशात अहिराणी बोलली जाते . तर पूर्व खान्देशात वऱ्हाडी . नंदुरबार जिल्हा धुळ्यापासून वेगळा झालेला आहे . ‘खान्देश’ असा जेव्हा उल्लेख होतो , तेव्हा त्यात महाराष्ट्रातले धुळे , नंदुरबार , जळगाव हे तीन जिल्हे येतातच , पण मध्य प्रदेशातील बुऱ्हाणपूरचा भागदेखील त्यात येतो . कृष्णाचा ‘कान्हदेश’ अशीही एक व्युत्पत्ती मानली जाते . खरेतर , महाराष्ट्राच्या इतर भागातून उत्तर भारताकडे जायचा मार्गच खान्देशातून जातो . त्याअर्थी ते उत्तरेकडचे प्रवेशद्वारच ! बुलडाणा , औरंगाबाद आणि नासिक असे तीन जिल्हे खान्देशच्या सीमेवर आहेत . जालना जिल्ह्यचा काही भागदेखील जळगावच्या जामनेरजवळ आहे . औरंगाबाद जिल्ह्यतली अजिंठा लेणी जळगावपासून केवळ साठ किलोमीटर अंतरावर आहेत . नासिकच्या बाजूने सटाणा ओलांडले की खान्देश सुरू होतो . ताहराबादजवळचे मांगी तुंगी डोंगर आणि साल्हेर मुल्हेर डोंगर ओलांडले की सह्यद्री पर्वतरांगा संपून सातपुडय़ाचा भाग सुरू होतो , असे ढोबळमानाने म्हणता येईल . मांगी तुंगी हे जैनांचे प्रसिद्ध तीर्थक्षेत्र खान्देशच्या सीमेवरच आहे . सर्वसामान्य माणसे फिरायला जातात , तेव्हा त्यांचा पहिला प्रश्न असतो , किती दिवस लागतील इकडे फिरायला ? आपल्याकडे बरेचसे पर्यटन हे तीर्थक्षेत्रीदेखील होते . त्यामुळे , फिरणे म्हणजे केवळ धार्मिक स्थळांना भेट देणे , अशी काहींची समजूत असते . पण एखादा प्रदेश नीट जाणून घेणे , त्याची भौगोलिक , ऐतिहासिक , धार्मिक , भाषिक माहिती मिळवून फिरणे , तिथली खाद्य संस्कृती , लोकजीवन जाणून घेणे , असेदेखील फिरणे वाढत चालले आहे . नासिकमाग्रे खान्देशात जाताना दोन - तीन पर्याय आहेत . मुंबई आग्रा रस्त्याला नासिकपासून साधारण पंचावन्न किलोमीटरवर चांदवडच्या अलीकडे सोग्रस फाटा आहे . इथून भाबडबारी घाट ओलांडून सटाण्यातून मांगी तुंगी करत दहिवेलमाग्रे नवापूर अथवा दहिवेल - साक्री आणि धुळे असे जाता येते . नासिक सटाणा अंतर नव्वद किलोमीटर आहे . ताहीराबादजवळ हरणबारी धरण आहे . हा परिसर पावसाळ्यात अतिशय सुंदर दिसतो . उद्धव महाराज समाधी ही जुनी वास्तूदेखील या परिसरात आहे . नासिकहून मुंबई - आग्रामाग्रे थेट धुळ्यात जाता येते . या वाटेतदेखील बरीच आकर्षणे आहेत . नासिक - धुळे हे अंतर एकशे साठ किलोमीटर आहे . नासिक - धुळे रस्त्यावर चांदवडच्या अलीकडे धोडांबे नावाचे गाव चांदवड तालुक्यात येते . धोडांबे हे सोग्रस फाटय़ाच्या अलीकडे असलेल्या वडाळीभोईपासून हायवेला डावीकडे वळून साधारण आठ ते दहा किलोमीटर आत आहे . नासिक वडाळीभोई अंतर पन्नास किलोमीटर आहे . धोडांबेला हेमाडपंथी शिवालय आहे . या मंदिराला चक्क समोरील बाजूने प्लास्टर करून टाकले आहे . बटबटीत ऑइल पेंट दिलेले आहेत . पण मागील बाजूने कोरीव काम छान बघता येते . या मंदिराचे नीट जतन करायला हवेय . गाव तसे देखणे आहे . दर मंगळवारी अगदी मंदिराच्या जवळच या गावात बाजार भरतो . इथून तीन किलोमीटरवर ‘हट्टी’ नावाचे गाव आहे . तिथला खवा प्रसिद्ध आहे . नासिकमधील अनेक हलवाई इथून खवा आणतात . धोडांबे चांदवड तालुक्यात आहे . पण याच्याशी मिळतेजुळते नाव असलेला आणि कळसुबाई , साल्हेरनंतर तिसऱ्या क्रमांकाचा उंच असा ‘धोडप’ किल्ला मात्र कळवण तालुक्यात येतो . धोडांबे बघून परत हायवेला येऊन चांदवडमाग्रे मालेगाव , धुळ्याला जाता येते . चांदवडच्या रेणुका देवीचे मंदिर घाटातच लागते . अतिशय छान , हवेशीर परिसर आहे . मालेगावजवळच चंदनपुरी , बाणाई मंदिर आहे . मालेगाव ओलांडल्यावर साधारण पंचवीस किलोमीटरवर हायवेलाच लागून उजवीकडे झोडग्याचे पुरातन माणकेश्वर मंदिर आहे . हे हेमाडपंथी मंदिर झुटुंब डोंगरपायथ्याशी आहे . झोटिंग बाबा नावाचे साधू इथे राहत असत . या मंदिरावर अतिशय सुंदर कोरीव काम आहे . मंदिराच्या समोरच एक पडके मंदिरदेखील दिसते . त्याचे भग्नावशेष बघून वाईट वाटते . इथे नीट जतन - संवर्धन झाले पाहिजे . माणकेश्वर मंदिराच्या माहितीचे , कोरीव शिल्पांच्या बारकाव्यांचे फलक लावले गेले पाहिजेत , असे वाटते . आसपासच्या गावांतून दर्शनाला आलेली मंडळीदेखील या डोंगरपायथ्याच्या मदानात नेहमी दिसतात . हा माणकेश्वर मंदिर परिसर हवेशीर आणि सुंदर आहे . इथून पुढे पंधरा किलोमीटरवरच लळिंग गाव आणि लळिंग किल्ला लागतो . फारुखी राजांच्या काळात हा किल्ला बांधला गेलाय , असे मानले जाते . इथेच बाबासाहेब आंबेडकरांचे वास्तव्य असलेला लांडोर बंगला आहे . लळिंग गावात सहजच किल्ल्याची चौकशी करताना असे लक्षात आले की , आजकाल इंटरनेटवरून माहिती शोधून खूप हौशी ट्रेकर्स या परिसरात येतात . ते वेगवेगळ्या डोंगरांची आणि किल्ल्यांची यादी दाखवितात . पण गावकरी म्हणतात , ‘ते सगळे पडलेले आहेत . काही ठिकाणं तर आम्हाला इतकी वर्षे राहून माहीत नाहीत . खरे तर ती ठिकाणं फक्त कागदावर उरलेले आहेत . ’ लळिंग गावाहून धुळे अगदीच जवळ आहे . त्याच वाटेत धुळ्याचे गुरुद्वारा , जुने विठ्ठल मंदिर लागते . हायवेने धुळ्यात शिरता शिरताच धुळ्याची दोन प्रमुख आकर्षणे वाटेतच दिसतात . एक म्हणजे समर्थ वाग्देवता मंदिर आणि दुसरे म्हणजे इतिहासाचार्य राजवाडे वस्तू संग्रहालय . समर्थ वाग्देवता मंदिर संतसाहित्याच्या संग्रहासाठी प्रसिद्ध आहे . तिथे मूळ दासबोधाची शंकर श्रीकृष्ण देव यांनी तयार केलेली प्रत जतन केलेली आहे . अनेक पोथ्या , बखरी , संतांचे साहित्य , ताडपत्र आणि ताम्रपत्रावरील लेख इथे बघायला मिळतात . समर्थानी लिहिलेले वाल्मीकी रामायण इथे संग्रही आहे . रस्त्याला लागूनच असला तरी वाग्देवता मंदिर परिसर छान वाटतो . राजवाडे संग्रहालय इथून जवळ आहे . दुपारी एक ते साडेचार हे संग्रहालय बंद असते , याची नोंद घेऊन जाणे आवश्यक आहे . राजवाडे संग्रहालय दुमजली आहे . खालच्या भागात खान्देश परिसरात सापडलेल्या वेगवेगळ्या मूर्ती बघायला मिळतात . वरील बाजूस राजवाडे यांचा संग्रह जतन केलेला आहे . त्यात अनेक दुर्मीळ कागदपत्रे , वस्तू आहेत . इथे ग्रंथालयदेखील आहे . वेगवेगळे अभ्यासक , संशोधक यांना पर्वणीच आहे . ही वास्तू अतिशय देखणी आहे . अक्कलकुव्याहून आणलेले शिसम लाकडात कोरीव काम असलेले जुने दालनच वास्तूच्या वरील भागात अगदी सुरेख बसविलेले आहे . ही दोन्ही संग्रहालये बघायला पुष्कळच वेळ ठेवायला हवा . भारतात जी मोजकी शहरे आहेत , ज्यांच्यातून तीन राष्ट्रीय महामार्ग जातात , त्यात धुळे हे एक शहर आहे . मुंबई - आग्रा मार्ग त्यातला एक . जुना आग्रा रोड तर धुळ्यात अतिशय गजबजलेल्या वस्तीत आहे . दुसरा कोलकाताकडे जाणारा राष्ट्रीय महामार्ग क्रमांक सहा आणि तिसरा मार्ग म्हणजे हरयाणा , मध्य प्रदेशातून येऊन सोलापूरमाग्रे हुबळीकडे जाणारा रस्ता . नवे धुळे हे अतिशय आखीव शहर आहे . सर विश्वेश्वरैया यांनी ही नगररचना केलेली आहे . सात प्रमुख गल्ल्या आणि त्यांना आडव्या जाणाऱ्या अजून काही , अशा तेरा गल्ल्या इथे आहेत . पाच कंदील हादेखील बाजाराचा गजबजलेला भाग आहे . धुळ्याच्या या गल्ल्यांचा फील घ्यायचा असेल तर इथे सकाळच्या वेळी चालायला हवे . धुळ्यात गल्ल्यांच्या भागात माणूस हरवूच शकत नाही , इतके त्या आखीव आहेत , असे इथले लोक सांगतात . मालेगाव मॉलीवूड सिनेमासाठी प्रसिद्ध आहेच . पण जुन्या धुळ्यातल्या वयस्कांशी गप्पा मारताना त्यांना सिनेमाचे अतिशय वेड असायचे , ते लक्षात येते . सिनेमात कोणीही क्रांतिकारी , पंडित नेहरू , स्वातंत्र्यसनिक वगरे दिसले की लोक थिएटरमध्येच जोरदार टाळ्या वाजवत त्या काळी , अशी आठवण काही जण सांगतात ! क्रांतिकारक शिरीषकुमार यांच्या आठवणीदेखील इथले जुने लोक सांगतात . धुळे जसे वाढले तसा देवपूर परिसरही गजबजू लागला . धुळ्यात पांझरा नदीकिनारी एकवीरा देवीचे प्रसिद्ध मंदिर आहे . या पांझरा नदीत कधीच पाणी नसते . त्यात एकाने पुलावरून नदीत उडी मारून आत्महत्या करायचा प्रयत्न केला . काही नाही , फक्त हाडे मोडून घेतली , असे लोक गमतीत सांगतात ! धुळ्यात गोटी सोडा हेदेखील एक आकर्षण आहे . एकवीरा मंदिराच्या समोरच्या बाजूलाच गोटी सोडय़ाची काही दुकाने आहेत . काचेच्या या सोडय़ाच्या बाटल्या आता दुर्मीळ होत चालल्या आहेत . देवपूर रस्त्यानेच धुळ्याच्या बाहेर पडून इंदौर हायवेने धुळ्याहून नव्वद किलोमीटरवर असणाऱ्या बडी बिजासन देवीला जाता येते . धुळे - मध्य प्रदेश सीमेवर सातपुडा पर्वतरांगांच्या घाटामध्ये ही देवी आहे . सेंधवा , जिल्हा बडवानी , मध्य प्रदेश . तापीचे पात्र ओलांडून हा परिसर गाठावा लागतो . शिरपूरहून साधारण तीस किलोमीटर . रस्ता अतिशय उत्तम आहे . बडी बिजासन मंदिराच्या बाजूच्या टेकडीवरदेखील चढता येते . परिसर अतिशय लोभस आहे . एकूणच खान्देश दूधदुभत्यासाठी प्रसिद्ध आहे . दोंडाईचा इथे मिरचीचा मोठा बाजार असतो . धुळे नवापूर रस्त्याला अनेक पवनचक्क्या दिसतात . सौर ऊर्जेचा देखील वापर करायच्या काही योजना आहेत . नवापूर , नंदुरबार भागात पॅरॅबोलिक सोलर कुकर अनेक घरांपुढे दिसतात . नवापूर हेसुद्धा मोठय़ा गल्ल्यांचे आणि आखीवरेखीव गाव आहे . मोठाले बंगले इथे दिसतात . नवापूर रेल्वे स्थानकातूनच महाराष्ट्र आणि गुजरात अशी दोन राज्यांची सीमा गेलेली आहे . धुळे - साक्री रस्त्याला नकाणे तलाव आहे . हरणमाळ हा आदिवासी भाग तिथून जवळ आहे . या साक्री रस्त्यानेच दहिवेलमाग्रे कोंडाईबारीला जाता येते . कोंडाईबारी फाटय़ाला आमळीकडे रस्ता जातो . आमळी येथे कन्हैयालाल महाराज मंदिर आहे . इथे झोपलेल्या विष्णूची पुरातन मूर्ती आहे . हा दगड विशिष्ट असा आहे . विष्णूच्या बेंबीतून पाणी येताना दिसते , याबद्दल धुळे परिसरात हे मंदिर प्रसिद्ध आहे . या मूर्तीतून नेमके कुठून पाणी येते , हे गूढ आहे . कोंडाईबारी आमळी रस्ता डोंगराडोंगरांतून जातो . धुळ्याहून साधारण नव्वद किलोमीटरवर असलेला अतिशय शांत , सुंदर असा हा परिसर आहे . आमळीच्या वाटेवर वन विभागाची मालनगाव रोपवाटिका आहे . आमळी गावात ‘चंपा’ या साडेतीन किलोच्या मापाने खुशबू आणि इंद्रायणी असे दोन प्रकारचे तांदूळ विकत मिळतात . नागलीदेखील विकली जाते . आमळी गावाच्या पुढे दोन किलोमीटरवर अलालदरी धबधबा आहे . रस्ता ठीक नाहीये . पण हा भाग पावसाळ्यात आवर्जून बघण्यासारखा आहे . वन विभागाचे व्हय़ू पॉइंट्स तीन - चार ठिकाणी आहेत . नितांतसुंदर असेच या प्रदेशाचे वर्णन करावे लागेल . कोंडाईबारीहून घाटाच्या वाटेने नवापूर केवळ चाळीस किलोमीटर आहे . आमळी गावातूनदेखील डोंगररस्त्याने नंदुरबार जिल्ह्य़ातील शबरीधाम इथे जाता येते . निसर्गसंपन्न प्रदेश आहे , पण माहीतगार असल्याशिवाय हा रस्ता घेऊ नये . नंदुरबार जिल्ह्य़ातील शहादा तालुक्यात सारंगखेडा हे ठिकाण आहे . शहाद्यापासून पंधरा किलोमीटरवर तापीच्या किनारी हे गाव वसलेले आहे . धुळे - शहादा नव्वद किलोमीटर , तर नंदुरबार - शहादा साधारण चाळीस किलोमीटर आहे . डिसेंबरमध्ये इथे घोडे आणि बलांचा प्रसिद्ध बाजार असतो . कोटय़वधींची उलाढाल इथे होते . घोडय़ांच्या विविध करामती आणि त्यांच्या किमतीही ऐकून आपण थक्क होतो . दत्त जयंतीला मोठी यात्रा असते . छोटय़ा टेकडीवर एकमुखी दत्ताचे मंदिर आहे . सारंगखेडय़ाहून प्रकाशा तीर्थक्षेत्र जवळ आहे . प्रकाशा हे दक्षिण काशी किंवा प्रति काशी मानले जाते . इथे शंकराची एकशे आठ मंदिरे आहेत . केदारेश्वर आणि संगमेश्वर ही त्यातील प्रमुख मंदिरे आहेत . तापी , गोमाई आणि गुप्त पुिलदा नदी अशा त्रिवेणी संगमावर हे ठिकाण आहे . आसपासचा परिसरही सुंदर आहे . वाटेत मोठाले दगड दिसतात . त्यांचे आकार नजर खिळवून ठेवतात . तिथे लोकांची भाषा ऐकत बसावे एका कोपऱ्यात . छान वाटते ! अनेक निसर्ग केंद्रे वाटेत दिसतात . नंदुरबार जिल्ह्य़ात तोरणमाळ हे थंड हवेचे ठिकाण आहे . हे मांडू राजांचे राजधानीचे ठिकाण होते . इथला यशवंत तलाव प्रसिद्ध आहे . अत्यंत नयनरम्य , जैवविविधतेने संपन्न असा हा प्रदेश आहे . तोरणमाळच्या डोंगरावर जाताना अनेक भागांत दोन्ही बाजूला दऱ्या असलेला प्रदेश आहे . उत्तम गाडी आणि उत्तम ड्रायव्हर इथे हवा . तळोद्याला जुनी गढी आहे . धडगाव हेदेखील थंड हवेचे ठिकाण नंदुरबारमध्ये आहे . पूर्व खान्देश म्हणजे जळगाव . धुळ्याहून जळगाव साधारण शंभर किलोमीटर आहे . धुळ्यातून पारोळा रोडने साठ किलोमीटरवर एरंडोल - पद्मालय करीत जळगावला जाता येते . झांशीची राणी या पारोळ्याचीच . एरंडोल म्हणजेच एकचक्रनगरी अथवा अरुणावती . इथे पांडवांचे वास्तव्य होते असे मानतात . एरंडोलहून अगदी जवळ पद्मालय हे प्रभावक्षेत्र आहे . सिद्धिविनायकच्या साडेतीन पीठांपकी एक पूर्ण पीठ . इथे उजव्या आणि डाव्या सोंडेचे गणेश एकाच मंदिरात बघायला मिळतात . दोन्ही गणेशांची वेगवेगळी कथा आहे . हरवलेल्या वस्तू सापडण्यासाठी कार्तवीर्य मंत्र विख्यात आहे . हा कार्तवीर्य इथेच जन्माला आला . असे सांगितले जाते की त्याला हातपाय नव्हते . उजव्या सोंडेच्या गणेशाची आराधना करून दोन पायांचा सहस्रबाहू कार्तवीर्य घडला . त्याने सहस्र हस्ते गणेशाची आराधना केली . गणेश तिथे थांबले . गर्व झालेल्या शेषनागाला शंकराने फेकून दिले . तो पद्मालयाच्या तळ्यात पडला . त्याने डाव्या सोंडेच्या गणेशाची आराधना केली . शंकराने शेष नागाचा परत स्वीकार केला . म्हणून डाव्या सोंडेचा गणेश शेषनागाच्या विनंतीने तिथे थांबला , अशी कथा आहे . यांना ‘आमोद प्रमोद गणेश’ म्हणून ओळखतात . जवळच असलेली जागा भीमाने बकासुराचा वध केला ती जागा म्हणून दाखवली जाते . फरकांडा येथील झुलते मनोरे एरंडोलहून जवळ आहेत . इथे बरीच पडझड झालेली आहे . सातपुडय़ाच्या पर्वतरांगांमध्ये मनुदेवी मंदिरदेखील प्रसिद्ध आहे . महर्षी व्यासांचे मंदिर यावल येथे आहे . चाळीसगाव येथे पाटणादेवी मंदिर आहे . हा परिसर म्हणजे भास्कराचार्याची जन्मभूमी . वाल्मीकी ऋषींच्या ‘वाल्याचा वाल्मीकी झाला’ या गोष्टीतल्या ‘वाल्या’ असतानाच्या वाटमाऱ्या या परिसरात होत , असे स्थानिक सांगतात . गौताळा अभयारण्य परिसर आहे हा . पितळखोरे लेणी इथे डोंगरावर आहेत . कन्नड घाटातून औरंगाबादकडे जाता येते . चाळीसगाव येथे ‘केकी मूस कलादालन’ आहे . रेल्वे स्टेशनहून अगदीच तीन मिनिटांच्या अंतरावर ते आहे . तर रस्तामाग्रे मालेगाव रस्त्याला कॉलेजकडे जाणारा एक चौक आहे , तिथून विचारत जावे लागते . चित्रकलेविषयीची एकूणच अनास्था केकी मूस कलादालनाचा ‘बाय रोड’ पत्ता शोधताना लक्षात येते . ही ब्रिटिशकालीन वास्तू अप्रतिम आहे . टेबल टॉप फोटोग्राफीतले केकी मूस हे भारतातले महर्षीच . कलादालनाची माहिती तिथल्या कर्मचाऱ्यांशी बोलून आणि सरकारने मूस यांच्यावर एक पुस्तक काढले होते , त्यातून थोडीफार कळते . त्या पुस्तकाच्या केवळ शंभर प्रती काढण्यात आल्या . त्यापैकी एक प्रत कलादालनात ठेवलेली आहे . मूस यांनी जवळपास साडेचार हजार ओरिगामी मॉडेल्स बनविली होती . त्यातील अगदी थोडीच तिथे मांडलेली आहेत . चित्रकार केकी मूस सतारवादकदेखील होते . त्यांनी स्वतः कळशा आणि डबे यांच्यातून वाद्य्ो घडविली आहेत . अतिशय बहुआयामी असे हे व्यक्तिमत्त्व . मूस यांच्याशी संबंधित भरपूर आठवणी कलादालनातले लोक सांगतात . मूस त्या बंगल्यातून ४८ वष्रे बाहेर पडले नाहीत , असेही म्हटले जाते . हे कलादालन चुकवता कामा नये . या कलादालनाकडून नांदगावजवळचे साडेतीन शनिपीठांपकी एक असलेले नस्तनपूरदेखील वाटेतच आहे . तिथून नांदगाव - मनमाड - लासलगावमाग्रे नासिक गाठता येते . असा हा तापीच्या खोऱ्यात वसलेला वैविध्यपूर्ण खान्देश वेळ काढून बघायलाच हवा ! प्राची पाठक response . lokprabha @ expressindia . com सौजन्य : लोकप्रभा


डोळ्यांमध्ये गडद सुरमा , सुरम्याच्या त्या रंगातूनही समोरच्याला घाबरवणारी भेदक नजर पाहिल्यावर हीच दाऊदची बहिण आहे यावर तुमचाही विश्वास बसेल . हीच आहे ती रुपेरी पडद्यावरची हसीना पारकर . ‘क्वीन ऑफ मुंबई’ म्हणून ओळखल्या जाणाऱ्या हसीनाच्या जीवनावरील एक चित्रपट लवकरच प्रेक्षकांच्या भेटीला येणार आहे . ‘हसीना : क्वीन ऑफ मुंबई’ या चित्रपटातून एका वेगळ्या काळासह अभिनेत्री श्रद्धा कपूर ‘हसीना’च्या आपल्या भेटीला येणार आहे . श्रद्धा या चित्रपटात मुख्य भूमिकेत झळकणार असून या चित्रपटातील तिचा आणखी एक लूक प्रदर्शित करण्यात आला आहे . श्रद्धाने तिच्या ट्विटर अकाऊंटवरुन हा नवा पोस्टर ट्विट करत अनेकांचं लक्ष वेधलं आहे . या पोस्टरमध्ये तिचा संपूर्ण चेहरा दिसत नसला तरीही डोळ्यांतून व्यक्त होणारे भावच सर्व काही सांगून जात आहेत . त्यासोबतच पोस्टरवर दिसणारी टॅगलाइनसुद्धा अशीच रंजक असून , त्यातून एक कटू सत्य समोर येत आहे . ‘अठ्ठासी केसेस दर्ज , पर कोर्टमे हाजरी सिर्फ एक बार’ अशी टॅगलाइन या पोस्टरवर देण्यात आली आहे . त्यामुळे अठ्ठ्याऐंशी खटल्यांपैकी फक्त एकाच खटल्याला कोर्टात हजेरी लावणाऱ्या हसीना पारकरबद्दल जाणून घेण्यासाठी आता प्रेक्षकांची उत्सुकताही शिगेला पोहोचली आहे . वाचा : अज्ञात व्यक्तीने सलमानच्या अपार्टमेण्टमधील टॉयलेटमध्ये केला शिरकाव आणि मग… . श्रद्धाच्या याआधीच्या चित्रपटांपैकी ‘हसीना…’मधील तिचा लूक फार वेगळा असणार आहे . त्यासोबतच या भूमिकेसाठी तिनेही बरीच मेहनत घेतल्याचं पाहायला मिळत आहे . अपूर्व लाखिया दिग्दर्शित या चित्रपटाची निर्मिती नाहिद खान करत आहे . या चित्रपटातून दाऊद इब्राहिमच्या भूमिकेत खुद्द श्रद्धाचा भाऊच झळकणार आहे . सिद्धार्थ कपूर आणि श्रद्धा कपूर ही बहिण - भावाची जोडीसुद्धा या चित्रपटातील आकर्षणाचा विषय ठरत आहे . १८ ऑगस्टला हा चित्रपट प्रेक्षकांच्या भेटीला येणार आहे . त्यामुळे प्रेक्षकांना या चित्रपटाच्या माध्यमातून पुन्हा एकदा गुन्हेगारी विश्व , गँगवॉर आणि एका वेगळ्या मुंबईची झलक पाहायला मिळणार आहे असं म्हणायला हरकत नाही .


बांगलादेशात सुरु असलेल्या आशिया चषक हॉकी स्पर्धेत भारताने मोठ्या धडाक्यात सुरुवात केली आहे . पहिल्या सामन्यात जपानवर ५ - १ तर दुसऱ्या सामन्यात बांगलादेशवर ७ - ० अशी मात करत भारताने या स्पर्धेत विजेतेपदासाठी आपला दावा भक्कम केला आहे . यानंतर साखळी सामन्यात भारताची गाठ पारंपरिक प्रतिस्पर्धी पाकिस्तानशी पडणार आहे . पाकिस्ताननेही आपल्या साखळी सामन्यात बांगलादेशवर ७ - ० अशी मात करत चांगली सुरुवात केली होती . मात्र जपानने पाकिस्तानला २ - २ अशा बरोबरीत रोखलं होतं . आशिया चषकात या दोन कट्टर प्रतिस्पर्धी संघांचा सामना रंगण्याची चिन्ह आहेत . दोन विजयांसह भारताने पुढच्या फेरीत प्रवेश मिळवला असला तरीही , पाकिस्ताविरुद्धच्या सामन्यात विजय मिळवत आपलं पहिलं स्थान आणखी भक्कम करण्याचा जोर्द मरीन यांच्या भारतीय संघाचा प्रयत्न असणार आहे . कधी रंगेल भारत विरुद्ध पाकिस्तानचा सामना ? १५ ऑक्टोबर म्हणजेच रविवारी आशिया चषक हॉकी स्पर्धेत भारत विरुद्ध पाकिस्तान यांचा सामना रंगणार आहे . भारत विरुद्ध पाकिस्तान सामन्याची वेळ काय असेल ? संध्याकाळी ५ वाजता दोन्ही संघांमधला सामना सुरु होईल . या सामन्याचं प्रक्षेपण कोणत्या वाहिनीवर होईल ? स्टार स्पोर्ट्स २ आणि स्टार स्पोर्ट्स एचडी २ या वाहिन्यांवर भारत विरुद्ध पाकिस्तान हॉकी सामन्याचं थेट प्रक्षेपण होणार आहे . या सामन्यात लाईव्ह स्ट्रिमींग कोणत्या मोबाईल अॅपवर असेल ? हॉटस्टार या मोबाईल अॅपवर भारत विरुद्ध पाकिस्तान सामन्याचं लाईव्ह स्ट्रिमींग होतं . याव्यतिरीक्त लोकसत्ता . कॉमवरही तुम्ही सामन्याची बातमी व विश्लेषण वाचू शकता .


सणवार आले की मॉल , दुकाने यांच्याबरोबरच अनेक ऑनलाइन पोर्टलवरुनही विविध आकर्षक ऑफर्स ग्राहकांना देण्यात येतात . नवरात्रीच्या मुहूर्तावर अशाच ऑफर्स ऑनलाइन विक्रीमध्ये अग्रेसर असणाऱ्या फ्लिपकार्ट आणि अॅमेझॉनने जाहीर केल्या आहेत . यामध्ये कपड्यांपासून ते इलेक्ट्रॉनिक वस्तूंपर्यंत सगळ्यावर ऑफर्स देण्यात आल्या आहेत . बुधवारी २० सप्टेंबर रोजी ही ऑफर सुरु झाली असून ग्राहकांना या सेलचा लाभ २४ सप्टेंबरपर्यंत घेता येणार आहे . मागील काही काळात ऑनलाइन खरेदीमध्ये मोठ्या प्रमाणात वाढ झालेली असताना हा सेल ग्राहकांसाठी उत्तम संधी ठरणार आहे . यामध्ये विशेषतः नामवंत कंपन्यांच्या मोबाईलवर भरघोस सूट देण्यात आली आहे . काय आहेत या ऑफर्स जाणून घेऊया… सॅमसंग गॅलॅक्सी एस ७ हा फोन ४६ हजारांना असून त्यावर तब्बल १६ हजारांची सूट देण्यात आली आहे . त्यामुळे हा फोन ग्राहकांना अवघ्या २९ , ९९० रुपयांना उपलब्ध होणार आहे . याबरोबरच एक्सचेंज ऑफरमध्ये हा फोन घेतल्यास आणखी ३ हजारांची सूट मिळणार आहे . हुवाई पी ९ या फोनवर तब्बल २५ हजार रुपयांची सूट देण्यात आली असून ३९ , ९९९ रुपयांचा हा फोन ग्राहकांना १४ , ९९९ रुपयांना खरेदी करता येणार आहे . ऑनर ६ एस ११ , ९९९ रुपयांचा हा फोन एक हजार रुपयांची सूट मिळाल्यानंतर १० , ९९९ रुपयांना मिळणार आहे . असूस झेनफोन ४ सेल्फी सेल्फीसाठी प्रसिद्ध असलेल्या असूस कंपनीच्या झेनफोन ४ वर १ हजार रुपयांची सूट देण्यात आली आहे . त्यामुळे आता हा फोन ९ , ९९९ रुपयांना खरेदी करता येणार आहे . पॅनासॉनिक अलुगा रे ७०० या स्मार्टफोनवर २ हजार रुपयांची सूट मिळणार असून आता तो ९ , ९९९ रुपयांना विकत घेता येणार आहे . यु युरेका नुकत्याच बाजारात आलेल्या यु युरेका या फोनवर तब्बल २००० रुपयांची सूट मिळणार असून हा फोन ११ , ९९९ रुपयांना फ्लिपकार्टवर खरेदी करता येणार आहे . त्यामुळे तुम्ही जर नवीन मोबाईल विकत घ्यायचा विचार करत असाल तर या सगळ्या ऑफर्सचा तुम्ही नक्की विचार करु शकता . याशिवाय अॅमेझॉनवरही अनेक आकर्षक ऑफर्स देण्यात आल्या आहेत . कपड्यांच्या अनेक ब्रँडवर ७० टक्क्यांपर्यंत सूट देण्यात आली आहे . याबरोबरच किचन डेकॉर आणि घरातील इतर वस्तूंवरही ७० टक्क्यांहून जास्त सूट देण्यात येत आहे . मोबाईल फोन्सवरही ४० टक्क्यांपर्यंत सूट देण्यात आली आहे .


राज्य सरकारचे सखोल चौकशीचे आदेश देशातील सर्वात श्रीमंत संस्था अशी ओळख असलेल्या भारतीय क्रिकेट नियामक मंडळाने ( बीसीसीआय ) कोटय़वधी रुपयांचे मुद्रांक शुल्क बुडविल्याची धक्कादायक बाब समोर आली आहे . आपण खासगी संस्था असल्याने सरकारचे नियम लागू होत नाहीत असा दावा करीत मंडळाने खेळाडूसोबत केलेल्या करारनाम्याचा तपशीलही द्यायला नकार देणाऱ्या या संस्थेवर राज्य सरकारने प्रथमच कारवाईचा बडगा उगारला असून सखोल चौकशीचे आदेश दिले आहेत . त्यामुळे बीसीसीआयने विविध करारनाम्यांचे दस्तावेज सादर न केल्यास जप्तीची कारवाई करण्याची तयारीही मुद्रांक नोंदणी विभागाने सुरू केली आहे . देशात होणाऱ्या विविध क्रिकेट स्पर्धा , त्यांच्या प्रसारणाचे हक्क , वेबसाइटवरील प्रसारणाचे हक्क , जाहिराती , खेळाडूंचे कपडे , पुरस्कर्ते अशा विविध मार्गानी बीसीसीआय वर्षांला हजारो कोटी रुपयांची कमाई करते . त्यासाठी खेळाडू , पुरस्कर्ते , क्रिकेट सामन्याचे प्रक्षेपण करणाऱ्या कंपन्या यांच्याशी करार केले जातात . या कराराची मुद्रांक व नोंदणी विभागाकडे नोंदणी करणे बंधनकारक नसले तरी अशा करारावर मुद्रांक शुल्क आकारणे बंधनकारक आहे . मात्र या कराराची नोंदणीच केली जात नाही . शिवाय अशा कोणत्याही करारांवर आजवर मुद्रांक लावलेच जात नसल्याचे समोर आले आहे . अशाच प्रकारे गेल्या काही वर्षांत झालेल्या आयपीएल स्पर्धाच्या प्रक्षेपणाचे हक्क मंडळाने खासगी टीव्ही चॅनेलला विकले होते . मात्र खासगी संस्था असल्याचे सांगत मुद्रांक शुल्क भरण्यास नकार देण्यात आला होता . हे प्रकरण न्यायालयात गेल्यानंतर मुद्रांक शुल्क भरण्याचे आदेश न्यायालायाने दिले . त्यानुसार बीसीसीआयने मुद्रांक शुल्कापोटी २४ लाख रुपये भरले . त्यानंतर सरकारने आता बीसीसीआयवर कारवाईचा बडगा उगारत गेल्या काही वर्षांत खेळाडू आणि अन्य प्रायोजक संस्थांशी झालेल्या सर्व करारनाम्याच्या चौकशीचे आदेश दिले आहेत . त्यानुसार अप्पर मुद्रांक नियंत्रक कार्यालयाने चौकशी सुरू केली असून खेळाडूंसमवेत झालेल्या करारनाम्यांचा तपशील मागविला आहे . मात्र तो देण्यास बीसीसीआयने स्पष्ट नकार दिला असून आता कायदेशीर कारवाई करूनच ही मुद्रांक चोरी वसूल करावी लागेल , तसेच मूळ मुद्रांकाबरोबरच दोन टक्के दंडही वसूल केला जाईल अशी माहिती सूत्रांनी दिली . भाजपचे आमदार अमित साटम यांनी ही मुद्रांक चोरी सरकारच्या निदर्शनास आणली असून सखोल चौकशीची मागणी केली आहे . मुद्रांक आणि नोंदणी विभागाच्या अंमलबजावणी समितीकडून या प्रकरणाची चौकशी सुरू असून बीसीसीआयकडून करारनाम्याबाबतची कागदपत्रे मागविण्यात आली आहेत . त्याची तपासणी करून नियमानुसार पुढील कारवाई केली जाईल . मंडळाने महसूल बुडविला असेल तर तो वसूल केला जाईल . सरकार या प्रकरणाच्या खोलात जाईल . – चंद्रकांत पाटील , महसूलमंत्री


सेंट लुशिया कसोटीत बॉल टॅम्परिंग केल्याचा आरोपामुळे एका कसोटीच्या निलंबनाची शिक्षा भोगत असलेल्या , श्रीलंकेचा कर्णधार दिनेश चंडीमलने आपल्या शिक्षेला आव्हान दिलं आहे . सामनाधिकारी जवागल श्रीनाथ यांनी दिनेशच्या मानधनातली सर्व रक्कम कापून घेऊन त्याच्यावर एका कसोटी सामन्याचं निलंबन टाकलं होतं . मात्र दिनेश चंडीमलने या प्रकरणात आपला दोष नसल्याचं म्हटलं होतं . यानंतर श्रीलंकन क्रिकेट बोर्डाच्या सहाय्याने चंडीमलने आपल्या शिक्षेला आव्हान देण्याचं ठरवलं आहे . दिनेश चंडीमलवर दुसऱ्या कसोटी सामन्यादरम्यान चेंडूवर कृत्रिम वस्तुने आकार बदलवण्याचा आरोप ठेवण्यात आला होता . यादरम्यान श्रीलंकेचा संघ तिसऱ्या दिवशीच्या खेळासाठी मैदानात उतरलाच नाही . परिणामी तिसऱ्या दिवसाचा खेळ सुरु होण्यासाठी दोन तास उशीर झाला होता . यासाठी पंच अलिम दार आणि इयन गुल्ड यांनी श्रीलंकेच्या संघाला दंड ठोठावत वेस्ट इंडिजला ५ धावा बोनस म्हणून बहाल केल्या होत्या . अवश्य वाचा – श्रीलंकेचा कर्णधार दिनेश चंडीमल बॉल टॅम्परिंगप्रकरणात दोषी ; एका सामन्यासाठी निलंबित सेंट लुशियात बॉल टॅम्परिंगचा प्रकार गाजल्यानंतर या प्रकरणाचं व्हिडीओ फुटेजही समोर आलं होतं . ज्यामध्ये चंडीमल चेंडुवर एक वस्तु लावताना दिसत होता . सामनाधिकारी जवागल श्रीनाथ यांच्या मते , “व्हिडीओ फुटेजमध्ये दिनेशने आपल्या खिशातून एक गोष्ट काढून ती आपल्या तोंडात टाकली व त्यानंतर त्याच वस्तुने बॉलला लकाकी देण्याचा प्रयत्न केला . याच आधारावर दिनेशवर कारवाई करण्यात आली आहे . ” त्यामुळे दिनेश चंडीमलने दिलेल्या आव्हानावर काय निर्णय घेतला जातो हे पाहणं महत्वाचं ठरणार आहे . दरम्यान ३ कसोटी सामन्यांच्या या मालिकेत वेस्ट इंडिज सध्या १ - ० अशा आघाडीवर आहे .


भारताच्या समीर वर्मा याने इंडियन ओपन बॅडमिंटन स्पर्धेत बुधवारी सनसनाटी सुरवात केली . त्याने पहिल्याच फेरीत जागतिक क्रमवारीत पाचव्या स्थानावर असलेल्या सोन वॅन हो याचा २१ - १७ , २१ - १० असा पराभव केला . पहिल्या गेममध्ये चुरशीचा खेळ झाला . वॅनने पहिला गुण मिळविला . पण , त्यानंतर समीरने प्रतिआक्रमण करत त्याला तोडीस तोड उत्तर दिले . गेमच्या मध्याला समीर १० - ११ असा मागे होता . अंतिम टप्प्यात १७ - १७ अशी बरोबरी असताना समीरने सलग चार गुणांची कमाई करून पहिली गेम जिंकली . दुसऱ्या गेमला समीरला सुरवातीलाच लय सापडली . पहिल्या गुणापासून मिळविलेली आघाडी त्याने भक्कम केली . त्याला प्रतिहल्ल्याची संधी न देता दुसरी गेम जिंकली . सिंधू वि . वि . अरुंधती पानतावणे २१ - १७ , २१ - ६ . व्हिक्टर ॲलेक्सेन २१ - २३ , १७ - २१ . बी . साईप्रणीत वि . वि . केंटा निशिमोतो १६ - २१ , २१ - १२ , २१ - १९


अभिनेत्री कंगना रणौतच्या ‘मणिकर्णिका’ चित्रपटाच्या चित्रिकरणात गेल्या काही दिवसांपासून अनेक विघ्न येत आहेत . काही दिवसांपूर्वीच अभिनेता सोनू सूदनं या चित्रपटाला ऐनवेळी सोडचिठ्ठी दिली . एका महिलेच्या हाताखाली काम करण्यात त्याला कमीपणा वाटतो असा टोला त्यानंतर कंगनानं लगावला होता . सोनूचा पुरुषी अहंकार दुखावला गेला असं खोचक वक्तव्य तिनं केलं होतं . तेव्हा इतके दिवस मौन बाळगून असलेल्या सोनूनं अखेर यावर प्रतिक्रिया दिली आहे . ‘मणिकर्णिका : द क्वीन ऑफ झांशी ‘ या चित्रपटात अभिनयाबरोबरच कंगनानं दिग्दर्शनाची धुरा देखील सांभाळली आहे . पण , सोनूनं हा चित्रपट कंगनाच्या त्रासाला कंटाळून सोडून दिल्याच्या चर्चा सुरू झाल्या . कंगनाला दिग्दर्शनाचा कोणताही अनुभव नाही तेव्हा तिच्या हाताखाली काम करण्यास सोनूनं नकार दिला . मात्र आता सोनूनं यावर स्पष्टीकरण दिलं आहे . पुरुषी अहंकारामुळे मी चित्रपट सोडला हे मानणं चुकीचं आहे . याआधीही मी फराह खानच्या हाताखाली काम केलं आहे . ती पण महिला दिग्दर्शिकाच आहे . त्यामुळे महिलेच्या हाताखाली काम करण्यास मला कोणतीही अडचण नाही . मात्र या चित्रपटाचे दिग्दर्शन दोन व्यक्ती करत आहेत . मला दोन दिग्दर्शकाच्या हाताखाली काम करण्याचा अनुभव नाही . मला ते खटकत होतं म्हणूनच मी चित्रपट सोडला असं स्पष्टीकरण सोनूनं दिलं आहे .


रोज अंडी सेवन केल्याने मुलांची वाढ चांगल्या प्रकारे होते , असा दावा एका नव्या संशोधनात करण्यात आला आहे . अमेरिकेतील सेंट लुईसच्या वॉशिंग्टन विद्यापीठाच्या लोका आयनोटी यांनी सांगितले की , रोज अंडी सेवन केल्याने मुलांची वाढ चांगली होते याचे कारण त्यात पोषक भरपूर प्रमाणात असतात . त्यामुळे आरोग्यास फायदा होतो . संशोधकांच्या मते रोज अंडी सेवन केल्याने त्या त्या वयात शरीराची जेवढी वाढ होणे अपेक्षित असते ती घडून येते . त्यामुळे मुलांचे साखर खाण्याचे प्रमाणही कमी होते . अंडी हे अगदी गरिबांनासुद्धा परवडू शकेल असे अन्न आहे . काहींना अंडय़ाची अॅलर्जी असू शकते त्यांनी ती खाण्याचे टाळलेले बरे . पण विकसनशील जगातील मुलांसाठी अंडी हे पोषक अन्न आहे त्याचा परिणाम जगात ० . ३९ इतका दिसला असला तरी या प्रयोगात तो ० . ६३ होता त्यामुळे अंडय़ांचा वापर अधिक प्रभावी ठरला आहे . अंडी सेवन करणारी मुले व सेवन न करणारी मुले अशा दोन गटांत हा प्रयोग करण्यात आला असता अंडी खाणाऱ्या मुलांची प्रकृती जास्त सुधारलेली दिसली . वाढ कमी होण्याचे प्रमाण यात ४७ टक्क्यांनी घटले , तर वजन कमी असण्याचे प्रमाण ७४ टक्क्यांनी कमी झाले .


नोव्हेंबर २००७ मध्ये एकीकडे रणबीर कपूर आणि सोनम कपूरचा पहिला चित्रपट ‘सावरिया’ प्रदर्शित झाला तर दुसरीकडे ‘ओम शांती ओम’ चित्रपटातून दीपिका पदुकोणने बॉलिवूडमध्ये पदार्पण केलं . सुरुवातीला रणबीर आणि सोनमच्या अफेअरची जोरदार चर्चा झाली . मात्र नंतर रणबीर दीपिका पदुकोणकडे वळला . आता दहा वर्षांनंतर सोनम आणि रणबीरमधील मैत्रीचे नाते पूर्ववत झाल्यानंतर दोघांनी एकत्र चित्रपटात काम करण्याचा निर्णय घेतला . मात्र नुकतंच रणबीरने सोनमची तुलना कतरिना कैफशी केल्याने दोघांमध्ये आता पुन्हा एकदा वाद निर्माण झालाय . आपला आगामी चित्रपट ‘जग्गा जासूस’चे प्रमोशन करत असताना रणबीर म्हणाला की , ‘जेव्हा फॅशनचा विषय असतो तेव्हा कतरिना ही सर्वांच्या पुढे असते . कोणालाही माहित नसलेले ब्रँड्स ती शोधून काढते आणि त्याचे कपडे घालते . त्याच्या ३ महिन्यानंतर लोकांना त्या ब्रँड्सबद्दल माहिती मिळू लागते . ’ कतरिना आणि सोनमच्या फॅशनमध्ये तुलना करताना तो पुढे म्हणाला की , ‘फॅशनसाठी म्हणून कदाचित कतरिनाला तेवढं मानलं जात नाही जेवढं सोनम कपूरला मानलं जातं . कतरिनामध्येही कुठेतरी एक फॅशन आयकॉन दडलाय असं मला वाटतं’ वाचा : …हे आहेत बॉलिवूडचे ‘कॉन्ट्रोव्हर्शिअल कपल्स’ रणबीरने केलेल्या या तुलनेमुळे सोनम त्याच्यावर खूप रागावली आहे . सूत्रांच्या माहितीनुसार कतरिना जरी स्टायलिश असली तरी रणबीरने दोघींमध्ये तुलना करणे मूर्खपणाचे असल्याचे सोनमने म्हटले . ‘फॅशन आणि लूकच्या बाबतीत कतरिना प्रयोगशील नाही , ’ असंही सोनमने पुढे म्हटलं . इतकंच नाही तर ‘जग्गा जासूस’साठी हे ‘प्रमोशनल स्टंट’ असल्याचेही तिने म्हटलंय . त्यामुळे सोनम आणि कतरिनाची तुलना करणे रणबीरला चांगलेच महागात पडले आहे असे म्हणायला हरकत नाही .


मुख्यमंत्र्यांचे लक्ष वेधण्यासाठी अर्ज दाखल करण्याचे अभिनव आंदोलन फलटण ( सातारा ) : देवेंद्र फडणवीस यांनी दिलेल्या आश्वासनानुसार धनगर समाजाला अनुसूचित जमातीचा दाखल द्यावा , या मागणीचे अर्ज दाखल करण्याचे अभिनव आंदोलन गुरुवारी ( ता . 27 ) फलटण येथे होणार आहे . मल्हार क्रांतीच्या या दुसऱ्या एल्गारात जिल्हा तसेच परजिल्ह्यातून समाजबांधव मोर्चात सहभागी होणार आहेत . विधानसभा निवडणुकीपूर्वी धनगर समाजाला अनुसूचित जमातीच्या ( एसटी ) आरक्षणाची अंमलबजावणी करण्याचा मुद्दा ऐरणीवर आला होता . त्यासाठी समाजाने पंढरपूर ते बारामती अशी पदयात्रा काढून तत्कालीन सरकारचे लक्ष वेधून घेतले होते . तसेच बारामती येथे आमरण उपोषण केले होते . त्या वेळी तत्कालीन विरोधी पक्षनेते देवेंद्र फडणवीस , पंकजा मुंडे व रासपचे महादेव जानकर आंदोलनस्थळी आले होते . त्या वेळी सरकार आल्यास पहिल्या कॅबिनेट बैठकीत 15 दिवसांच्या आत धनगर समाजाचा एसटीमध्ये समावेशाची अंमलबजावणी केली जाईल , अशी घोषणा केली होती . त्यावर संपूर्ण राज्यातील धनगर समाज प्रभावित झाला होता . त्याचा परिणाम विधानसभा निवडणुकीच्या निकालांवरही झाला . मात्र , सत्तेवर येऊन अडीच वर्षे झाली , तरी मुख्यमंत्र्यांनी आपल्या आश्वासनाची अंमलबजावणी केली नाही . त्यामुळे राज्यातील धनगर समाजामध्ये फसवणुकीची भावना निर्माण झाली आहे . मुख्यमंत्र्यांना आश्वासनाची जाणीव करून देण्यासाठी व आरक्षणाची लढाई पुन्हा सुरू करण्यासाठी धनगर समाज मल्हार क्रांतीच्या झेंड्याखाली एकवटत आहे . त्यासाठी एसटी दाखला मागणी अर्ज दाखल करण्याचे अभिनव आंदोलन राबविले जात आहे . 16 मार्च रोजी दहिवडी येथे पंढरपूर व नागपूरनंतर राज्यातील तालुका पातळीरचा सर्वांत मोठा मोर्चा काढण्यात आला . यात विशेषतः महिलांच्या हाती नेतृत्व देण्यात आले होते . कोणताही पक्ष व संघटना न पाहता संपूर्ण धनगर समाज एकवटला होता . आबालवृद्धही मोर्चाच्या तयारीत मल्हार क्रांतीचे समन्वयक गेल्या महिन्यापासून तालुक्यातील प्रत्येक गावात फिरून भूमिका मांडत आहेत . त्यांना नागरिकांचा प्रतिसाद मिळत आहे . विशेषतः युवक , युवती व महिलांनी मोर्चात उतरण्याचा निर्धार केला आहे . आबालवृद्धही मोर्चाच्या तयारीत गुंतले आहेत . गावागावांतून जास्तीत जास्त लोकांची मोर्चात सहभागी होण्यासाठी चढाओढ लागली आहे .


उत्साहाच्या भरात बरेचजण अशा काही घोषणा करतात ज्याचा कालांतराने अनेकांनाच विसर पडतो . अशीच एक घोषणा बिग बी अमिताभ बच्चन यांनी साधारण दहा वर्षांपूर्वी केली होती . उत्तर प्रदेशातील बाराबंकी येथे एका महाविद्यालयाच्या भूमिपूजनाच्या वेळी त्यांनी सहकुटुंब या कार्यक्रमाला हजेरी लावली . ज्यावेळी त्यांनी उपस्थित गावकऱ्यांना एक आश्वासन दिलं . ज्यामध्ये त्यांनी महाविद्यालयाच्या उभारणीसाठी हातभार लावण्याचं आश्वासन दिलं होतं . पण , कालांतराने मात्र त्यांना या आश्वासनाचा विसर पडला असावा . दौलतपूर येथे दहा वर्षांपूर्वी कन्या महाविद्यालयाच्या भूमिपूजनासाठी पोहोचलेल्या बिग बींनी या महाविद्यालयाला अनुसरुन काही आश्वासनं दिली . इतकंच नव्हे , तर त्यांच्या सुनेच्या म्हणजेच अभिनेत्री ऐश्वर्या रायच्या नावावरुनच या महाविद्यालयाचं नावही निश्चित करण्यात आलं . पण , त्यानंतरच्या काळात मात्र बिग बींना त्यांच्या आश्वासनाचा विसर पडला . ‘न्यूज १८’ ने प्रसिद्ध केलेल्या वृत्तानुसार दौलतपुर गावातील लोकांनीच या महाविद्यालयासाठी अनुदानातून निधी उभा केला . इतकंच नव्हे तर आता या महाविद्यालयाच्या बांधकामाचं काम अंतिम टप्प्यात आलं आहे . जुलै महिन्यापासून हे महाविद्यालय सुरु करण्यात येणार असल्याचंही कळत आहे . त्यामुळे जे बिग बींना जमलं नाही ते गावकऱ्यांनी आणि मुख्य म्हणजे गावातील एका शिक्षकाने करुन दाखवलं अशीच प्रतिक्रिया सध्या अनेकजण देत आहेत . वाचा : IPL 2018 – शिक्षणासाठी मुंबई इंडियन्सच्या ‘या’ खेळाडूने सोडलं क्रिकेट सत्यवान शुक्ला नावाच्या या शिक्षकाने पुढाकार घेऊन महाविद्यालयाच्या बांधकामासाठी निधी गोळा केला . त्यासाठी लागणाऱ्या जमिनीचीही त्यांनीच तरतूद केली आणि हे काम मार्गी लावलं . सध्या या महाविद्यालयाचं नाव दौलतपूर डिग्री कॉलेज असं ठेवण्यात आलं असून , डॉ . राम मनोहर लोहिया अवध विद्यापीठ फैजाबाद यांच्यातर्फे या महाविद्यालयाला मान्यताही मिळाली आहे . गावकऱ्यांना दिलेलं आश्वासन पूर्ण करण्यात बिग बी अपयशी ठरल्यामुळे स्थानिकांचा त्यांच्यावर रोषही असल्याचं म्हटलं जात आहे . तेव्हा आता या सर्व प्रकरणी अमिताभ बच्चन काय प्रतिक्रिया देणार हे पाहणं महत्त्वाचं ठरणार आहे .


हॉलिवूड अभिनेता ब्रॅड पिट आणि अभिनेत्री अँजेलिना जोली यांच्यामधले वाद अजून वाढले आहेत . याआधी त्यांची मुलं ही अँजेलिनाकडेच राहणार या अँजेलिनाच्या अटीला ब्रॅडने मान्यता दिली होती . पण आता तो त्याच्या वक्तव्यावर फिरला आहे . त्याने कॅलिफोर्निया येथील एका न्यायालयात कागदपत्र दाखल करुन अँजेलिनावर हा दावा केला आहे की , तिने मुलांसंदर्भात झालेला करार सर्वांसमोर आणला . त्याच्या या दाव्यानुसार , त्याने जोलीवर आरोप केला की , तिने तिच्या मानसिक स्वास्थ्याबद्दल आणि थेरपिस्ट यांच्याबद्दल सार्वजनिक खुलासा केला आहे . इतकी संवेदनशीलबाब सर्वांसमोर आणल्यावाचून ही अभिनेत्री राहू शकली नाही . तिचे स्वतःवर कोणतेही नियंत्रण नाही . त्यामुळे या कागदपत्रांनुसार , मुलांच्याबाबतीत तिच्या बाजूने कौल गेला असूनसुद्धा जोलीने या सर्व गोष्टींकडे कानाडोळा केला . पीटने न्यायाधीश रिचर्ड जे . बर्ज यांना या मुद्यांवर लक्ष देऊन निर्णय देण्याची विनंती केली आहे . यासंदर्भातली पुढील सुनावणी १७ जानेवारीला होणार आहे . लाइव्ह हिंदुस्तान या संकेतस्थळाने दिलेल्या वृत्तानुसार , जोली हिच्या निकटवर्तीयांनी पेजसिक्स डॉट कॉम या संकेतस्थळाला दिलेल्या वृत्तानुसार , अँजेलिना जोली आणि ब्रॅड पीटने मुलांचे हक्क अँजेलिनाचकडे ठेवण्याचे आधी मान्य केले होते . पण आता पीटद्वारे अनावश्यक कागदपत्र न्यायालयात सादर केली जात आहेत . पण पीटच्या टीममधील एका सुत्राने सांगितले की , जर हे दोघं मुलांचे हक्क पीटकडे रहावे या गोष्टीवर सहमत झाले तर १७ जानेवारीला होणाऱ्या सुनावणीची गरजच पडणार नाही . सध्या सहाही मुलं अँजेलिनाकडेच राहत आहेत . मैडाक्स ( १५ ) , पैक्स ( १२ ) , जहारा ( ११ ) , शिलोह ( १० ) आणि आठ वर्षांचे जुळे नॉक्स आणि विवियन आपल्या आईसोबतच राहणार . अँजेलिनाने सप्टेंबर महिन्या घटस्फोटासाठी कोर्टात अर्ज केला होता . यावेळी तिने घटस्फोटाचे कारण दोघांमधले मतभेद असे सांगितले होते . हॉलिवूडच्या या नावाजलेल्या जोडीने लग्नाच्या २ वर्षानंतर घटस्फोट घेण्याचा निर्णय घेतला . अँजेलिना आणि ब्रॅड २००४ पासून एकत्र आहेत . २०१४ मध्ये या दोघांनी लग्न केले . १२ वर्षांच्या सहवासानंतर त्यांनी विभक्त होण्याचा निर्णय घेतला आहे . या दोघांना एकणू ६ मुले आहेत . त्यात दत्तक मुलांचाही समावेश आहे . ‘मि अॅण्ड मिसेस स्मिथ’ चित्रपटाच्या सेटवर ब्रॅड आणि अँजेलिनाची भेट झाली . या आधी ब्रॅडचे जनेफर आईन्स्टनशी लग्न झाले होते , तर अँजलिनाचे पहिल्यांदा जॉनी ली मिलर आणि त्यानंतर बिली बॉब थ्रॉंटॉनशी लग्न झाले होते .


कर्णधार दिपक हुडाचा आक्रमक खेळ आणि त्याला अन्य चढाईपटू आणि बचावपटूंनी दिलेली साथ या जोरावर पुणेरी पलटणने हरियाणा स्टिलर्सवर मात केली . ३८ - २२ अशा फरकाने पुणेरी पलटणने हरियाणा स्टिलर्सचा घरच्या मैदानावर धुव्वा उडवला . आजच्या सामन्यात पुणेरी पलटणकडून विजयाचा शिल्पकार ठरला तो दिपक हुडा . दिपकने आजच्या सामन्यात चढाईत १३ गुणांची कमाई केली . त्याच्या या खेळाच्या जोरावर पुणेरी पलटणकडे पहिल्या सत्रात १६ गुणांची आघाडी होती . राजेश मोंडल आणि संदीप नरवालने त्याला चांगली साथ दिली . यामुळे पुणेरी पलटणने आजच्या सामन्यावर वर्चस्व कायम राखलं होतं . आजच्या सामन्यात पुण्याच्या बचावपटूंना आपलं कौशल्य दाखवण्याची फारसी संधी मिळाली नाही . मात्र मिळालेल्या संधीचं पुण्याच्या बचावपटूंनी सोनं केलं . गिरीश एर्नेकने सामन्यातक २ गुणांची कमाई केली . त्याला अन्य खेळाडूंनीही चांगली साथ दिली . हरियाणा स्टिलर्सकडून आजच्या सामन्यात दिपक दहीयाचा अपवाद वगळता एकाही खेळाडूला चांगला खेळ करता आला नाही . दिपकने सामन्यात ११ गुणांची कमाई केली . मात्र प्रशांत राय , वझीर सिंह यांना फारशी चमक दाखवता आली नाही . दीपक दहीयाने अखेरच्या सत्रात केलेल्या चढायांच्या जोरावर हरियाणाने २० गुणांचा टप्पा ओलांडला . हरियाणाच्या बचावपटूंनीही आजच्या सामन्यात निराशाजनक खेळ केला . कर्णधार सुरिंदर नाडा , मोहीत छिल्लर यांना फक्त ४ गुण मिळवता आले . पुण्याच्या चढाईपटूंवर अंकुश लावणं हरियाणाच्या खेळाडूंना जमलं नाही . त्यामुळे पुणेरी पलटणला आजच्या सामन्यात विजय मिळवणं सोपं झालं .


विवाहित महिला आपल्या पतीच्या दीर्घ आयुष्यासाठी करवा चौथचं व्रत करतात . या दिवशी पत्नी निर्जळी उपवास करते . चंद्राचे दर्शन झाल्यानंतर पती आणि चंद्राची पूजा करून हा उपवास सोडला जातो . सामान्यांप्रमाणेच बॉलिवूड सेलिब्रिटीसुद्धा करवा चौथचा उपवास करतात . वाचा : बिग बी यंदा वाढदिवस आणि दिवाळी साजरी करणार नाहीत ! अभिनेता अनिल कपूरची पत्नी सुनीता कपूर हिच्या घरी होणारे ‘करवा चौथ’चे सेलिब्रेशन दरवर्षी खास असते . यंदाही रविवारी संध्याकाळी श्रीदेवी , शिल्पा शेट्टी , रवीना टंडन , नीलम कोठारी , संजय कपूरची पत्नी महीप संधू , चंकी पांडेची पत्नी भावना पांडे यांनी अनिल कपूर व सुनीता कपूरच्या घरी ‘करवा चौथ’ची पूजा केली . वरूण धवनची आई करूणा धवन आणि वहिनी जान्हवी धवन यासुद्धा यावेळी दिसल्या . शिल्पाने या सेलिब्रेशनचे काही फोटो आणि व्हिडिओ सोशल मीडियावर शेअर केलेत . एका पोस्टमध्ये शिल्पा हातात चाळणी धरून पती राजला पाहत उपवास सोडताना दिसते . त्याचसोबत एका व्हिडिओमध्ये सर्व महिला करवा चौथच्या शुभेच्छा देताना दिसतात . वाचा : टेलिव्हिजनवरील कलाकारांना कुत्र्यासारखं राबवून घेतात - सैफ शिल्पाने एक मजेशीर व्हिडिओही शेअर केलाय . यात रात्री १० पर्यंत आकाशात चंद्र दिसण्याची वाट पाहिल्यानंतर भूकेने व्याकूळ झालेली शिल्पा केक खाण्याचा आनंद घेताना दिसते . नेहमीच आपल्या स्टाइल स्टेटमेण्ट्सने सर्वांचे लक्ष वेधणाऱ्या या अभिनेत्रीने यावेळी लाल रंगाची साडी नेसली होती . गळ्यात मंगळसूत्र आणि मोत्यांचा लांबलचक हार तिच्या सौंदर्यात अधिक भर घालत होता .


मेंदू आजाराचा धोका ; विविध वैद्यकीय संस्थांच्या संशोधनातील निष्कर्ष लाल रंगाच्या आंबट - गोड ‘लीची’ फळाचे मुलांना आकर्षण असते . मात्र , त्याच्या अतिसेवनामुळे लहान मुलांना मेंदूचा आजार होण्याची शक्यता बळावते , असा निष्कर्ष जगातील विविध वैद्यकीय संस्थांच्या संशोधनातून पुढे आला आहे . बिहारच्या मुजफ्फरनगरमधील अनेक लहान मुलांना अपस्माराचे झटके येण्याचे प्रमाण वाढले . १९९५ च्यादरम्यान यामुळे काहींचा मृत्यूही झाला . मुलांमध्ये या आजाराचे प्रमाण मे ते जून या काळात अधिक दिसून येते . प्राथमिक स्तरावर हा मेंदूज्वर सदृश्य आजार असल्याचे वाटले , परंतु नॅशनल सेंटर फॉर डिसीज कन्ट्रोल , यू . एस . सेंटर फॉर डिसीज कंट्रोल , इंडियन कौन्सिल ऑफ मेडिकल रिसर्च या संस्थांनी त्यावर संशोधन केले . त्यात मुलांकडून ‘लीची’ फळांचे अतिसेवन व त्यामुळे रात्री जेवण न केल्याची बरीच उदाहरणे पुढे आली . मुंबईत नुकत्यात झालेल्या आंतरराष्ट्रीय ट्रॉपीकल न्यूरॉलॉजी परिषदेत हा विषय डॉ . आशाक श्रीवास्तव यांनी मांडला . ‘लीची’ मध्ये हायपोम्लासिन आणि एमपीसीजी हे रसायन असतात . ते रक्तातील साखरेचे प्रमाण कमी करतात . सोबत शरीरात इतर विषारी पदार्थाचे प्रमाण वाढवतात . या प्रक्रियेत शरीरातील साखर तयार करणाऱ्या प्रक्रिया प्रभावित होतात . मुलांनी या फळांचे अतिसेवन केल्यावर रात्री जेवण न केल्यास त्यांच्या शरीरात साखरेचे प्रमाण कमी होऊन त्यांना अपस्मारचा ( मिरगी ) वा मेंदूशी संबंधित आजार संभावतात , असे त्यांनी स्पष्ट केले . उत्तर व्हिएतनाम , पश्चिम अफ्रिका , वेस्ट इंडिजमध्येही लीचीचे पीक जास्त प्रमाणात घेतले जाते . तेथेही १९८४ पासून अशा प्रकारच्या मेंदू आजाराचा उद्रेक होत असल्याचे दिसून आले होते , परंतु येथे जनजागृती केल्याने हे प्रमाण कमी झाले आहे . ‘लीची’ च्या अतिसेवनामुळे मेंदूचा आजार संभवत असल्याचे वैद्यकीय संशोधनातून पुढे आले आहे . देशात आणि जगात अतिसेवनाने इतरही बरेच आजार होण्याची शक्यता असते . याचा अभ्यास आणि त्यावर संशोधन होणे गरजेचे आहे . – डॉ . चंद्रशेखर मेश्राम , वर्ल्ड ट्रॉपीकल न्यूरॉलॉजी , अध्यक्ष , नागपूर


पहिल्या डावातील आघाडीमुळे छत्तीसगडला तीन गुण ; स्वप्निल , अनुपमची प्रभावी गोलंदाजी रणजी करंडक क्रिकेट स्पर्धा फिरकीपटू स्वप्निल गुगळेने दुसऱ्या डावात केलेली प्रभावी गोलंदाजी व त्याला इतर गोलंदाजांकडून मिळालेल्या योग्य साथीच्या बळावर महाराष्ट्राने रणजी करंडक क्रिकेट स्पर्धेत ‘अ’ गटातील साखळी सामन्यात छत्तीसगडची दुसऱ्या डावात ६ बाद ९१ धावा अशी बिकट अवस्था केली . मात्र चौथ्या व अखेरच्या दिवसाचा खेळ संपल्याने सामना अनिर्णित राहिला . पहिल्या डावात शानदार १३५ धावांची खेळी करणाऱ्या छत्तीसगडच्या अजय मंडलला सामनावीर पुरस्काराने गौरवण्यात आले . ३ बाद १७२ धावांवरून पुढे खेळताना महाराष्ट्राने मंगळवारी दमदार फलंदाजी करत ९ बाद ३९७ धावांवर डाव घोषित केला . महाराष्ट्रासाठी केदार जाधवने १०३ , तर अंकित बावणे व मंदार भंडारी यांनी अनुक्रमे ५७ व ५४ धावांचे योगदान दिले . त्यामुळे छत्तीगसडसमोर विजयासाठी अखेरच्या ३५ षटकांत १७५ धावांचे आव्हान उभे ठाकले . मात्र दुसऱ्या डावात वेगवान गोलंदाज समद फल्लाह व स्वप्निलच्या फिरकीपुढे छत्तीसगडच्या फलंदाजांची तारांबळ उडाली . अवघ्या ३४ धावांत तीन फलंदाज गमावल्यावर अवनीश ढलिवाल ( ४१ ) व अमनदीप खरे ( १४ ) यांनी चौथ्या गडय़ासाठी बहुमूल्य ३२ धावा जोडून छत्तीसगडला दिलासा दिला ; परंतु स्वप्निलने दोन षटकांच्या अंतरात अमनदीप व आशुतोष सिंग ( ० ) यांना माघारी धाडत सामन्यात चुरस निर्माण केली . अवनीशलाही स्वप्निलनेच त्रिफळाचीत करत छत्तीसगडला ६ बाद ६८ असे संकटात टाकले , मात्र मनोज सिंग ( नाबाद ७ ) व अजय ( नाबाद १८ ) यांनी उर्वरित षटके खेळून काढल्याने पंचांनी सामना अनिर्णित घोषित करून छत्तीसगडला पहिल्या डावातील २२३ धावांच्या आघाडीमुळे तीन गुण बहाल केले . संक्षिप्त धावफलक महाराष्ट्र ( पहिला डाव ) : ६८ . ३ षटकांत सर्वबाद २३९ छत्तीसगड ( पहिला डाव ) : १४० . ५ षटकांत सर्वबाद ४६२ महाराष्ट्र ( दुसरा डाव ) : ९९ . ५ षटकांत ९ बाद ३९७ ( डाव घोषित ) छत्तीसगड ( दुसरा डाव ) : ३३ . १ षटकांत ६ बाद ९१ ( अवनीश ढलिवाल ४१ ; स्वप्निल गुगळे ३ / ९ , समद फल्लाह २ / २६ ) . सामनावीर : अजय मंडल निकाल : सामना अनिर्णित गुण : ( छत्तीसगड – ३ , महाराष्ट्र – १ )


सेंच्युरियन : भारत आणि दक्षिण आफ्रिकेदरम्यानचा दुसरा एकदिवसीय सामना आज सेंच्युरियनच्या ' सुपर स्पोर्ट्स पार्क स्टेडियम ' वर खेळवण्यात येत आहे . टीम इंडियाचा कर्णधार विराट कोहलीच्या टीमने नाणेफेक जिंकून क्षेत्ररक्षणाचा निर्णय घेतला . प्रथम फलंदाजी करताना दक्षिण आफ्रिकेचा खेळ 118 धावांमध्ये आटोपला . भारतीय फिरकीसमोर दक्षिण आफ्रिकेची दाणादाण झाली . युझवेंद्र चहल हा सेंच्युरियन मैदानात एकदिवसीय सामन्यात ५ विकेट घेणारा पहिला खेळाडू ठरला आहे . या सामन्यात दक्षिण आफ्रिकेचा कर्णधार फाफ ड्यू प्लेसीला दुखापतीमुळे माघार घ्यावी लागली होती . डर्बनचा पहिला सामना जिंकून सहा सामन्यांच्या या मालिकेत भारताने 1 - 0 अशी आघाडी घेतली . ही आघाडी कायम ठेवण्याचा टीम इंडिया प्रयत्न करणार आहे . भारताला जिंकण्यासाठी 119 धावांचे आव्हान राहणार आहे .


जी किशोरवयीन मुले एकाकी आयुष्य जगतात , त्यांना अत्यंत कमी दर्जाची अर्थात कमी कमी झोप मिळत असल्याचे एका ब्रिटिश अभ्यासात समोर आले आहे . जी मुले एकाकी होती , त्यांना झोप कमी न मिळाल्याने त्यांना इतरांच्या तुलनेत थकवा ( थकल्यासारखे वाटणे ) येण्याचे प्रमाण २४ टक्क्यांनी अधिक होते . तसेच दिवसभरात काम करताना त्यांना लक्ष केंद्रित करताना अडचणी निर्माण होत असल्याचे अभ्यासात आढळून आले . ब्रिटनच्या किंग्स महाविद्यालयातील १८ ते १९ वर्षांदरम्यानच्या दोन हजार २३२ किशोरवयीन मुलांची माहिती गोळा करण्यात आली . त्यानंतर हा निष्कर्ष काढण्यात आला . त्यासाठी या मुलांच्या मागील काही महिन्यात घेतलेल्या झोपेचा आढावा घेण्यात आला . यामध्ये झोप येणे , झोपण्याची वेळ , झोपेमध्ये आलेले अडथळे तसेच झोप न मिळाल्याने त्याचा दिवसभरात अभ्यास करताना आलेल्या समस्यांचा अभ्यास करण्यात आला . यामधील २५ ते ३० टक्के मुलांना कधी कधी एकाकी वाटते . तर यातील पाच टक्क्यांपेक्षा अधिक मुलांना वारंवार एकाकीपणाची भावना निर्माण होत असल्याचे सांगितले . कमी झोप घेणे आणि एकाकी वाटणे यांचा परस्पर संबंध असल्याचे संशोधकांना या वेळी आढळले . यामुळे शरीरावर वाईट परिणाम होतो . झोप न मिळाल्याने आणि एकाकीपणा वाटल्यामुळे आजाराला निमंत्रण मिळते . एकाकीपणामुळे मनामध्ये नकारात्मक विचार येण्यास सुरुवात होते . झोप कमी लागण्यासह अनेक आजार यामुळे उद्भवतात . एकाकीपणा घालवण्यासाठी सर्वासोबत मिसळणे अधिक फायदेशीर असल्याचे किंग्स महाविद्यालयाचे प्राध्यापक लुईस आर्सेनॉल्ट यांनी म्हटले आहे . हे संशोधन मानसिक स्वास्थ्यासंबंधी नियतकालिकामध्ये प्रसिद्ध करण्यात आले आहे .


जागतिक कांस्यपदक विजेता भारताचा मल्ल नरसिंग यादव याच्या उत्तेजकप्रकरणी केंद्रीय गुन्हे अन्वेषण विभागामार्फत मंगळवारी गुन्ह्याची नोंद करण्यात आली आहे . आपल्याला हेतुपुरस्सर उत्तेजक प्रकरणात गोवण्यात आल्याची तक्रार नरसिंग याने पोलिसांकडे दिली होती . त्याच्यावरील बंदी उठवीत त्याला ऑलिम्पिकमध्ये प्रतिनिधित्व करण्यास राष्ट्रीय उत्तेजक प्रतिबंधक समितीने ( नाडा ) परवानगी दिली होती . मात्र जागतिक उत्तेजक प्रतिबंधक समितीने ( वाडा ) क्रीडा लवाद न्यायालयामार्फत त्याविरुद्ध दाद मागितली होती . क्रीडा लवादाने नाडाचा निर्णय रद्दबातल करीत नरसिंगला ऑलिम्पिकमध्ये भाग घेण्यास मनाई केली . त्याच्या आधारे वाडा संस्थेने नरसिंगवर चार वर्षांसाठी बंदी घातली आहे . या प्रकरणाची शाहनिशा व्हावी असे मत व्यक्त करत सीबीआय चौकशीची मागणी नरसिंग यादव याच्याकडून करण्यात आली होती . त्यानुसार याप्रकरणाची सीबीआय चौकशीला याआधीच सुरूवात झाली आहे . ‘नरसिंगने पोलिसांकडे दिलेल्या तक्रारीबाबत लवकरात लवकर चौकशी करण्यात यावी , अशी आम्ही पंतप्रधान कार्यालयास विनंती केली होती . त्यांनी दिलेल्या आदेशानुसार सीबीआयने या प्रकरणाची चौकशी सुरू केली आहे’ , असे शरणसिंग यांनी मागील महिन्यात सांगितले होते .


कलर्स मराठी वाहिनीवरील ‘सुखाच्या सरींनी हे मन बावरे’ मालिका प्रेक्षकांच्या पसंतीस उतरत आहे . या मालिकेद्वारे शशांक आणि मृणाल पहिल्यांदाच एकत्र प्रेक्षकांच्या भेटीस आले आहेत . ही जोडी प्रेक्षकांच्या पसंतीस पडत आहे . इतकेच नसून या मालिकेमधून शर्मिष्ठा आणि शशांक केतकर हेदेखील पहिल्यांदाच प्रेक्षकांच्या भेटीस आले आणि प्रेक्षकांना या दोघांमधील बहीण भावाचं नातंदेखील खूप आवडत आहे . सिड आणि संयु यांच्यातील छोटी - मोठी भांडणं , सिडचे संयुला समजावणे , त्यांची धम्माल मस्ती प्रेक्षकांना आवडू लागली आहे . पडद्यावरच नसून पडद्यामागे देखील यांची बरीच धमाल मस्ती सुरु असते . मालिकेद्वारे चोवीस तासातला बराचसा वेळ हे कलाकार एकत्र राहतात . त्यामुळे तुम्ही एकमेकांना खूप छान ओळखू लागता आणि त्यातून काही सुंदर नाती तयार होतात जी आयुष्यभर तशीच राहतात . मैत्रीबाबत शशांक केतकर म्हणतो , “शर्मिष्ठा आणि माझी मैत्री या मालिकेमुळे झाली . बिग बॉस मराठीमुळे मला शर्मिष्ठा कळली . ती खूप उत्साही आणि बिनधास्त मुलगी आहे . ज्याच्यावर जीव लावते त्याच्यावर पूर्ण जीव लावते आणि एक मात्र नक्की मी तिच्या आणि ती माझ्या आवडत्या माणसांच्या यादीमध्ये आता हळूहळू येत चाललो आहे . ” वाचा : ‘नशीबवान’ भाऊंची भिरभिरणारी नजर प्रदर्शित यावेळी शशांकने सेटवरचा एक गमतीशीर किस्सासुद्धा सांगितला , ‘शर्मिष्ठाला ललितला बोलवायचं होतं आणि तिने त्याला चार वेळा सिद्धार्थ याच नावाने हाक मारत होती . यावरूनच आमची बॉन्डींग किती चांगली झाली हे स्पष्ट होतंय . ’ शर्मिष्ठा म्हणाली , “शशांक बरोबर काम करायला खूप मज्जा येते . याआधी मी शशांकला नावाने ओळखत होती , पण मालिकेद्वारे एकमेकांना ओळखायची संधी मिळाली . शशांक एक उत्तम अभिनेता आहे , सीन परफॉर्म करताना त्याची खूप मदत होते . त्याची दुसरी बाजू खूप कौतुकास्पद आहे आणि ती म्हणजे त्याचे स्वतःचे हॉटेल आहे जे तो उत्तमरीत्या सांभाळतो आणि सेटवर देखील तो त्याने तयार केलेल्या बऱ्याच गोष्टी आणतो ज्या अप्रतिम असतात . ”


भारतीय संघाचा कर्णधार विराट कोहली याने , आपण स्वतःला सिनीअर खेळाडू मानत नसल्याचं म्हटलं आहे . ड्रेसिंग रुममध्ये असताना मी नेहमी वातावरण हसतं - खेळतं ठेवण्याचा प्रयत्न करतो , यामुळे नवीन खेळाडू अधिक खुलतात . आपल्या मोबाईल अॅप्लिकेशनसाठी तयार करण्यात आलेल्या व्हिडीओत विराट कोहली बोलत होता . अवश्य वाचा – जाणून घ्या भारतीय क्रिकेट संघाचे 2019 सालचे वेळापत्रक “मी कधीही सिनीअर खेळाडूसारखा वागत नाही . किंबहुना एखादा नवोदीत खेळाडू मला समोरुन मान देत असेल तरीही मी त्याच्याशी मित्रासारखं वागतो . कित्येकवेळा मी माझ्या तरुण सहकाऱ्यांना , माझ्याशी बोलताना गंभीर होऊन बोलण्याची गरज नाही हे सांगत असतो . एक कर्णधार म्हणून मी सर्वांना आपलासा वाटेन यासाठी माझे प्रयत्न असतात . आपल्या मनातल्या गोष्टी न बोलणं मला पटत नाही . ” आपल्या व्हिडीओमध्ये विराट कोहलीने , आपल्या भावाबद्दलही जुन्या आठवणींना उजाळा दिला आहे . आपलं करिअर घडवण्यात आपला भाऊ विकासचा मोठा वाटा असल्याचं विराटने म्हटलं . सध्या भारत आणि ऑस्ट्रेलिया यांच्यात सुरु असलेल्या 4 कसोटी सामन्यांच्या मालिकेत भारत 2 - 1 ने आघाडीवर आहे . 3 जानेवारीपासून सिडनीच्या मैदानावर ह्या सामन्याला सुरुवात होणार आहे . हा कसोटी सामना जिंकून मालिका जिंकण्याकडे भारतीय संघाचा कल असणार आहे .


जोहान्सबर्गहून केपटाऊनला यायच्या विमान प्रवासात खिडकीतून बघायला मिळणारे दृश्य भयानक होते . सगळी जमीन पाण्याने तहानलेली सूर्याच्या तडाख्याने भाजलेली लालसर रंगाची होती आणि नद्या ओढे पूर्ण सुकलेले दिसत होते . केपटाऊनला पोहोचल्यावर जगातील सर्वांग सुंदर शहराला पाण्याच्या समस्येने कसे त्रासले आहे ते समजले . गेली दोन वर्ष केपटाऊन भागात दमदार पावसाने दडी मारली आहे . कधीतरी थोडा पाऊस पडतो . केपटाऊनला मोठे पर्वत असल्याने त्यावर ढग जमतात तेव्हा पर्वत माथ्यावर पाऊस पडतो . स्थानिक लोक ज्याला " कमिसा ' म्हणतात त्या शुद्ध गोड पाण्याचे झरे वाहू लागतात . झरे वाहात शहराच्या चार भागात पोहोचतात . त्यातील एका झऱ्यावर आम्ही सकाळी 9वाजता गेलो असताना स्थानिक लोक महागड्या कार मधून येऊन हातातील डबे किंवा मोठ्या बादलीत पिण्याचे पाणी रोज भरून नेताना बघून कमाल वाटली . भारतीय संघातील खेळाडूंना पाण्याची समस्या किती गंभीर आहे हे जाणवले आहे . खेळाडूंना भेटल्यावर समजले की , पंचतारांकित हॉटेलात व्यवस्थापनाकडून विनंती केली जात आहे की 2 मिनिटांपेक्षा जास्त काळ अांघोळीकरता शॉवर शक्यतो वापरू नका . इतर वेळी केपटाऊनला पिण्याचे पाणी सहजी पत्रकार कक्षात दिले जायचे . आता प्रत्येक पत्रकाराला मोजून 1 लीटर पाणी दिले जात आहे . न्युलंडस् मैदानावर गेल्यावर मैदानाची देखभाल करणाऱ्या माळ्यांची गाठ घेतली . " आठवड्यात फक्त तीन वेळा आम्ही बाहेरील मैदानाला पाणी देत आहोत इतके पाणी जपून वापरायची गरज आहे ' ' , मैदानाची तयारी करणारे माळी सांगत होते . " पहिल्या कसोटी सामन्याकरता तयार करण्यात येणाऱ्या खेळपट्टीवर नक्की किती पाणी मारावे याचा आम्हालाही अंदाज लागत नाही . कारण खालची जमीन पाण्याने तहानलेली आहे . किती पाणी दिल्यावर विकेटवरील गवत हिरवे राहायची शक्यता वाढेल याचा अंदाज घेताना आमची धावपळ होते आहे ' ' , माळ्याने सांगितले . खेळपट्टी कोरडी आणि त्यावरील माती मोकळी झाली तर त्याचा फायदा भारतीय फिरकी गोलंदाजाला होऊ शकतो हे माळी जाणून असल्याने त्यांची काळजी समजते आहे . दरम्यान कसोटीच्या तयारीकरता भारतीय संघाचा सराव जोरदार चालू आहे . फलंदाजांकडून प्रशिक्षक संजय बांगर आखूड टप्प्याच्या माऱ्याला तोंड देण्याची तयारी करून घेत आहे . गोलंदाजीचा प्रशिक्षक भारत अरुण वेगवान गोलंदाजांना चेंडू पुढे टाकायला प्रोत्साहन देत होता . " दक्षिण आफ्रिकेत खेळताना मिळणाऱ्या उसळीने गोलंदाज भारावून जातात आणि आखूड टप्पा टाकायची चूक करतात हे जाणून आम्ही आपल्या गोलंदाजांना पुढे टप्पा टाकायला सांगत आहोत ' ' , भारत अरुण आणि रवी शास्त्री म्हणाले . सामन्याअगोदरच्या दिवसात केपटाऊनला टळटळीत ऊन नांदत असल्याने मैदानावर आणि खेळपट्टीवर त्याचा काय परिणाम होईल याचा अंदाज घेण्यात सगळे गुंग आहेत . 2 जानेवारी नवीन वर्ष 2 जानेवारीला केपटाऊनला रात्री जेवणाकरता बाहेर पडल्याचा फायदा झाला . पार्लमेंट स्ट्रीट भागात चांगलीच गर्दी होती . मोठी मिरवणूक चालू होती ज्यात स्थानिक लोक रंगीबेरंगी कपड्यात नाचत गात होते . मिरवणुकीत सहभागी झाल्यावर समजले की 2 जानेवारीचा दिवस कित्येक वर्ष स्थानिक लोक नवीन वर्ष दिन म्हणून साजरा करतात . अजून खोलात जाऊन चौकशी करता खरी मजेदार माहिती समजली . वर्णद्वेषी राजवट दक्षिण आफ्रिकेत चालू असताना गोऱ्या वर्णाचे लोक 31 डिसेंबरची रात्र जोरदार पार्टी करायचे . सगळे कृष्ण वर्णीय लोक गोऱ्या लोकांची पार्टी चांगली व्हावी म्हणून राब राब राबायचे . पार्टी 1 तारखेला पहाटे पर्यंत चालायची पार्टीनंतरचे आवरण्यात नोकरदार लोकांचा नवीन वर्षाचा पहिला दिवस जायचा . मग त्यांना जरा वेळ मिळायचा . म्हणून 2जानेवारीला कृष्णवर्णीय लोक नवीन वर्ष साजरे करायचे . वर्णद्वेषी राजवट संपून तीन दशके होत आली तरी स्थानिक लोक 2 जानेवारीच्या पार्टीची परंपरा चालू ठेवण्यात मागे पडत नाहीत . एकदम रंगीत कपडे घालून नाचत गात केपटाऊनचे लोक नवीन वर्ष 2 जानेवारीला साजरे करतात .


तिसऱ्या कसोटीत अखेर सामन्यात भारतीय फलंदाजांवर अंकुश ठेवण्यात श्रीलंकेच्या गोलंदाजांना अखेर यश आलेलं आहे . दिवसाअखेरीस भारताचे ६ गडी माघारी धाडण्यात लंकेच्या गोलंदाजांना यश आलं आहे . भारतीय डावाची चांगली सुरुवात झाल्यानंतर मलिंदा पुष्पकुमाराने लोकेश राहुलला माघारी धाडलं . त्यानंतर ठराविक अंतराने शतकवीर शिखर धवन आणि चेतेश्वर पुजाराला लागोपाठ माघारी धाडण्यात श्रीलंकेच्या गोलंदाजांना यश आलं . शिखर धवन ११९ धावा काढून दिनेश चंडीमलच्या हाती झेल देत माघारी परतला . पाठोपाठ चेतेश्वर पुजाराही अवघ्या ८ धावांवर झेलबाद झाला . यानंतर कर्णधार विराट कोहलीने अजिंक्य रहाणेच्या सोबतीने ३५ धावांची भागीदारी रचत संघाचा डाव सावरण्याचा प्रयत्न केला . मात्र पुष्पकुमाराच्या गोलंदाजीवर अजिंक्य रहाणे त्रिफळाचीत होऊन माघारी परतला . यानंतर कर्णधार विराट कोहलीने पाचव्या विकेटसाठी रविचंद्रन अश्विनसोबत पुन्हा एकदा ३२ धावांची भागीदारी केली . मात्र संदकनच्या गोलंदाजीवर स्लिपमध्ये करुणरत्नेच्या हाती झेल देत तो माघारी परतला . यानंतर रविचंद्रन अश्विनने वृद्धीमाना साहाच्या मदतीने भारताचा डाव सावरण्याचा प्रयत्न केला . साहा आणि आश्विनने सहाव्या विकेटसाठी २६ धावांची छोटी भागीदारीही रचली . मात्र दिवसाचा खेळ संपायाल अवघी ३ षटकं शिल्लक असताना अश्विनला माघारी धाडत विश्वा फर्नांडोने भारताला आणखी एक धक्का दिला . त्यामुळे अखेरच्या सत्रात भारताचा निम्मा संघ माघारी धाडत लंकेने भारताला चांगलं प्रत्युत्तर दिलं आहे . पहिल्या दिवसाअखेरीस भारताची अवस्था ही ३२९ / ६ अशी झालेली आहे . त्याआधी श्रीलंकेविरुद्ध तिसऱ्या कसोटीत भारताच्या फलंदाजांनी पहिल्या दोन सत्रांमध्ये सामन्यावर आपलं वर्चस्व गाजवलं . गॉल कसोटीप्रमाणे शिखर धवनने या सामन्यातही आपलं शतक झळकावलं आहे . लोकेश राहुलच्या सोबतीने शिखरने पहिल्या विकेटसाठी १८८ धावांची भागीदारी केली . लोकेश राहुलही शतक झळकावणार असं वाटत असतानाच , मलिंदा पुष्पकुमाराच्या गोलंदाजीवर दिमुथ करुणरत्नेच्या हाती झेल देत तो माघारी परतला . तब्बल ६ गोलंदाज खर्ची केल्यानंतर श्रीलंकेला भारताची पहिली विकेट काढण्यात यश आलं आहे . धवनने श्रीलंकेच्या गोलंदाजांची पिस काढत मैदानाच्या चारही बाजूंना फटकेबाजी केली . त्याच्या शतकी खेळीत तब्बल १६ चौकारांचा समावेश आहे . दुसऱ्या बाजूने चेतेश्वर पुजारानेही धवनला चांगली साथ दिली . त्याने ८५ धावांची खेळी केली . नाणेफेक जिंकत फलंदाजी घेतलेल्या भारतीय संघाला दोन्ही सलामीवीरांनी भारताला आश्वासक सुरुवात करुन दिली . पहिल्या सत्रात आक्रमक सुरुवात करत एकही विकेट न गमावता भारताने १३४ धावा फलकावर लावल्या . त्यामुळे ही जोडी टिकल्यास श्रीलंकन गोलंदाजांसमोरच्या अडचणी वाढणार असं वाटत असतानाच पुष्पकुमाराने लोकेश राहुलला माघारी धाडलं . श्रीलंकेकडून मलिंदा पुष्पकुमाराने सर्वाधिक ३ बळी घेतले , त्याला लक्षन संदकनने २ बळी घेत चांगली साथ दिली . अखेरच्या काही षटकांमध्ये विश्वा फर्नांडोने एक बळी घेत आपली कामगिरी बजावली . सलग दोन कसोटींमध्ये श्रीलंकेला पराभवचा सामना करावा लागल्याने या कसोटीत विजय मिळवून मालिकेचा शेवट गोड करण्याकडे श्रीलंकेच्या संघाचा कल असेल . त्यामुळे या कसोटी सामन्यात श्रीलंकेचा संघ भारताला कशी लढत देतो हे पहावं लागणार आहे .


हिंदी चित्रपटसृष्टीमध्ये कलाकारांच्या गर्दीत काहीजण नेहमीच सर्वसामान्यांच्या मदतीसाठी पुढे सरसावतात . अशाच कलाकारांमधील एक नाव म्हणज अभिनेता सलमान खान . आपल्या अभिनयाद्वारे प्रेक्षकांच्या मनावर छाप पाडणाऱ्या सलमानने बिइंग ह्युमन या एनजीओच्या माध्यमातून आजवर अनेक गरजूंची मदत केली आहे , अनेकांच्या चेहऱ्यावर हसू आणले आहे . झोपडपट्टीत राहणााऱ्या चिमुरड्यांपासून ते परिस्थितीशी झगडणाऱ्या अनेकांपर्यंत सलमानने मदतीचा हात पोहोचवला आहे . अभिनय , समाजसेवा , गायन अशा विविध क्षेत्रात सक्रीय असणारा सलमान एक चांगला चित्रकारही आहे . आजवर सलमानने बी टाऊनमधील त्याच्या बऱ्याच मित्रमंडळींना स्वतःच्या हाताने रेखाटलेली चित्रे भेट म्हणून दिली आहेत . अशी सलमानने रेखाटलेली चित्र आता तुम्ही घेऊ शकता . होय…सलमानने काढलेल्या काही चित्रांपैकी ठराविक चित्रं एका खास कारणासाठी विकण्यात येणार आहेत . या चित्रांच्या विक्रीतून येणारे पैसे सलमानच्या ‘बिइंग ह्युमन’ या एनजीओकडे देण्यात येणार आहेत . सूत्रांनी दिलेल्या माहितीनुसार , सलमानच्या चित्र काढण्याच्या पद्धतीमध्ये बऱ्याचदा जीवनातील विविध पैलूंचे चित्रण केले जाते . त्यातही प्रेम , कुटुंब आणि त्याच्याशी संलग्न अशा अनेक घटकांचे प्रतिबिंब त्याच्या चित्रांतून पाहायला मिळते . सलमान हा सर्वस्वी स्वतःला आनंद मिळावा यासाठीच चित्रं काढतो . त्याचा मित्रपरिवार नेहमीच विविध प्रकारचे रंग , चित्रकलेचे साहित्य सलमानला भेट म्हणून देत असतात . दरम्यान , याआधी कधीही सलमानने त्याच्या चित्रांची विक्री केली नव्हती . त्यामुळे आता भाईजान एका नव्या मार्गाने गरजूंची मदत करण्यासाठी सज्ज झाला आहे असेच म्हणावे लागेल . चित्रपटांच्या बाबतीत म्हणायचं झालं तर सलमान लवकरच ‘ट्युबलाइट’ या चित्रपटाद्वारे प्रेक्षकांच्या भेटीला येणार आहे . या चित्रपटाद्वारे तो एका सैनिकाच्या भूमिकेत दिसणार असल्याचे म्हटले जात असून , चिनी अभिनेत्री झू झू त्याच्यासोबत स्क्रिन शेअर करणार आहे . युद्धजन्य वातावरणाची पार्श्वभूमी असलेल्या या चित्रपटाचे बहुतांश चित्रिकरण लडाख आणि मनाली येथे करण्यात आले आहे . कबीर खान दिग्दर्शित या चित्रपटामध्ये शाहरुख खानही पाहुण्या कलाकाराच्या भूमिकेत दिसणार आहे . याशिवाय सध्या सलमान ‘टायगर जिंदा है’ या चित्रपटाच्या चित्रिकरणासाठी परदेशी रवाना झाला असून , या चित्रपटाच्या सेटवरील एक फोटो सोशल मीडियावर चांगलाच चर्चेत होता .


निमित्त निरेन आपटे – response . lokprabha @ expressindia . com कामवासनेच्या दमनातूनच लैंगिक अत्याचाराचे प्रमाण वाढत जाते . हा प्रश्न केवळ कायदा करून सुटणारा नाही , तर त्या लैंगिक शिक्षणाबरोबरच शमनाचे उपायदेखील सुचवावे लागतील . जाधवांचा मुलगा अक्षय आता १२ वर्षांचा झालाय . सतत कॉम्युटरवर असतो . तासन्तास तो पाहतो तरी काय ? जाधवांना संशय आला . एकदा त्यांनी इंटरनेट हिस्टरीमध्ये जाऊन पाहिलं . त्यांना धक्का बसला . अक्षय पॉर्न साइट्स पाहात होता . ही कथा फक्त जाधवांच्या घरातील नाही तर अनेकांच्या घरातील असू शकते . कारण सामाजिक माध्यमांवर कामवासनेचा भडिमार चालू आहे आणि यात गुंतली आहेत लहान मुले . बलात्काराला लहान मुले बळी पडत आहेत आणि अल्पवयीन मुलांनी बलात्कार केल्याचीही प्रकरणे घडत आहेत . यातील किती प्रकरणे खरोखर उघडकीला येतात ? एखाद्या मुलावर किंवा मुलीवर लंगिक अत्याचार झाल्याची लक्षणे दिसून न येणे ही फार मोठी अडचण आहे . कारण असे अत्याचार बऱ्याच वेळा जवळच्या व्यक्तीकडून किंवा प्रिय व्यक्तीकडून होत असल्यामुळे बळी पडलेलं मूल व्यक्त व्हायला तयार होत नाही . शिवाय आपल्या सांगण्यावर कोणी विश्वास ठेवणार नाही ही भीती त्याला किंवा तिला वाटत असते . आपल्यावर झालेला अत्याचार कोणत्या शब्दांमधून व्यक्त करावा हे कळत नाही . अशा काही कारणांमुळे लहान मुलांवरील लैंगिक अत्याचार समोर येत नाहीत . गृहमंत्री राजनाथ सिंग यांनी मुलांसंबंधी गुन्ह्यंचा अहवाल २०१६ साली प्रसिद्ध केला तेव्हा त्यातील ३६ हजार बावीस प्रकरणे लहान मुलांवरील लंगिक अत्याचाराची होती . पण प्रत्यक्षात ही आकडेवारी किती असेल ? बीबीसी या वृत्तवाहिनीने म्हटले आहे की लहान मुलांवरील लंगिक अत्याचाराची जगामध्ये सर्वात जास्त प्रकरणे भारतात घडतात . पण त्यांची वाच्यता होत नाही आणि अशा प्रकारच्या लंगिक अत्याचाराचा विषय टाळला जात असल्याने अत्याचार आणखी वाढत आहेत . मुंबई उच्च न्यायालयाचे न्यायाधीश मोहित शाह यांनी म्हटलं आहे ‘भारतामध्ये ५३ % पेक्षा जास्त अल्पवयीन मुलांना लंगिक शोषणाला तोंड द्यावं लागतं . महाराष्ट्रामध्ये १९८ पकी फक्त ३८ खटल्यांचा आतापर्यंत निकाल लागला आहे . ’ अल्पवयीनांच्या लंगिक शोषणाला आळा घालण्यासाठी भारतात २०१२ साली प्रोटेक्शन ऑफ चिल्ड्रन फ्रॉम सेक्स्युअल ऑफेन्स अॅक्ट ( पोक्सो ) मंजूर करण्यात आला . कायदा मंजूर झाला , नुकतेच त्यातील काही कडक कलमांचा समावेशदेखील झाला . पण प्रश्न हा आहे की ही विकृत समस्या कायदा सोडवू शकेल का ? कामवासनेचा जन्म हा सृष्टीच्या उगमापासून झाला . किंबहुना कामवासनेतून सृष्टी जन्माला आली असंही म्हणता येईल . जर २४ तासांमध्ये कामवासनेचा जन्म आणि कायद्याचा जन्म बसवायचा झाला तर कामवासना २४ तासांपूर्वी जन्माला आली आणि कायद्याचा जन्म होऊन एक सेकंदही झालेला नाही . कायदा स्वतःच अल्पवयीन आहे , तो अल्पवयीन लंगिक शोषण रोखेल ही आशा भाबडी आहे . एका भारतीय महान व्यक्तीने म्हटलं होतं की ‘जगात असा कोणताही गुन्हा नाही , जो मी मनाने केला नाही’ . जोवर मनाने गुन्हा होतो तोवर कोणाचं प्रत्यक्ष नुकसान होत नाही . पण हेच मन शरीराला गुन्हा करायला लावतं तिथे प्रचंड हानी होते . बलात्कार हा आधी मानसिक असतो . मग प्रत्यक्ष शरीर त्यात भाग घेतं . संधी मिळाल्यावर शारीरिक कृती घडते . पण संधी मिळाली नाही तर ? ‘कामातुराम न भयं , न लज्जा’ . कामातुर झालेल्यांना भय उरत नाही , लज्जा उरत नाही . नाती उरत नाही आणि नीतीही . फक्त पकडलं जाण्याची भीती असते . ती टाळण्यासाठी कामातुर प्रत्यक्ष बलात्कार करता आला नाही तरी कामवासना शमवण्याचे अजब उपाय शोधतो . लहान मुले ही सॉफ्ट टाग्रेट असतात . ही समस्या आता पालकांसाठी , शिक्षकांसाठी आणि संपूर्ण समाजासाठी एक मोठं आवाहन ठरणार आहे . लहान मुलाला नातलगांच्या , परिचितांच्या घरी राहायला पाठवणं कठीण होत आहे . मुलींना पाठवायला पालक नकार देऊ लागले आहेत . आमचं जग मुला - मुलींसाठी सुरक्षित नाही . भारत मंगळावर पोहोचला , पण जमिनीवर अमंगल आहे . आपला मुलगा शाळेत किंवा नातलगाकडे जातो . काहीजण त्याला प्रेमाने जवळ घेतात . पण काही व्यक्तींचे स्पर्श ‘वेगळे’ असतात . मुलाला तो स्पर्श कळत नाही . हे फक्त मुलाचं उदाहरण झालं . मुलींच्या बाबतीत काय घडत असेल , ह्यची कल्पना करा . काही शाळांमधून अशी प्रकरणे घडली आहेत , ज्यात शिक्षकाने विद्याíथनीच्या पाठीवरून - छातीवरून हात फिरवला . शिक्षक कामवासनेपोटी विद्यार्थी किंवा विद्याíथनीच्या अंगावरून हात फिरवतात . जर एखादं प्रकरण पेटलं तर आपल्या शाळेची बदनामी होईल . पन्नास हजार देणगी देणारे पालक पाठ फिरवतील , ह्य कारणास्तव आíथक सक्षम , शिक्षणाला व्यवसाय बनवणाऱ्या शाळांनी सीसीटीव्ही बसवले आहेत . सीसीटीव्हीचा खर्च सगळ्या शाळांना परवडणारा नाही . आणि किती ठिकाणी सीसीटीव्ही बसवणार ? नातलगाच्या घरात ही सोय नाही . गर्दीच्या ठिकाणी ही सोय नाही . ट्रेन किंवा बस पकडताना पुरुषांचे होणारे स्पर्श स्त्रियांना समजावून सांगायची गरज नाही . त्यांना ‘तो’ स्पर्श नेमका समजतो . विद्यार्थिनींना कळत नाही आणि लहान मुलांनाही कळत नाही . कामातुरांना बऱ्याच वेळा लहान मुलं सोपी पडतात ! प्रतिकार होत नाही , आरडाओरड होत नाही . महिला आणि बालविकास मंत्रालयाने सात ते १२ वर्षांची मुले / मुली अशा प्रकरणात सापडतात असं म्हटलं आहे . मात्र बलात्कार त्यापेक्षाही कमी वयाच्या मुलीवर झाला आहे . वस्तुस्थिती सरकारी आकडेवारीपेक्षा भयंकर आहे . मुलांना कामवासानेला कसं तोंड द्यावं लागतं ह्यवर सर्वेक्षण होईपर्यंत मोबाइलच्या माध्यमातून मीडिया सगळ्यांच्या हातात आला होता . त्यामुळे फक्त स्पर्श करणे , िलगाला हात लावणे - लावून घेणे इतकंच नाही तर अल्पवयीन मुला - मुलीला शरीरसंबंधांचे चित्रण दाखवणे इत्यादी प्रकारातून लैंगिक शोषण चालतं हेही उघडकीला आलं . सेक्समध्ये कल्पनेचा फार मोठा सहभाग असतो . त्यामुळे सेक्सचा छुपा आनंद लुटण्यासाठी कामातुर अनेकवेळा कल्पना लढवतात . असे लक्षात आले आहे . काही प्रकरणांत असं दिसलं की अल्पवयीन मुलीला पेन , पिन टोचून कामातुर आनंद मिळवतो . अल्पवयीन मुलांच्या लैंगिक शोषणाच्या व्याख्येत कोणकोणत्या प्रकारांचा समावेश करायचा हा प्रश्न कायदेतज्ज्ञांना आव्हान देत आहे . खरं तर हा प्रश्न कायद्यापेक्षा समाजाने सोडवणे उचित आहे . शाळांमधून लहान मुलांचं लैंगिक शोषण कसं होतं , कसे स्पर्श केले जातात , कोणकोणती क्रिया तुमच्याबाबत घडली तर तुम्ही ती पालकांना - शाळेला कळवली पाहिजे , हे मुलांना सांगायची वेळ आली आहे . बलात्कार कोणत्या पाश्र्वभूमीवर घडतात ह्यचं योग्य चित्रण व्हिडीओद्वारे दाखवून तुम्ही ( मुले आणि मुली ) असं घडू लागलं तर तिथून दूर व्हा , मदत मागा हे जसं सांगावं लागणार आहे तसंच तुम्ही असं करू नका हे सांगणं आवश्यक आहे . हा झाला प्राथमिक उपाय जर जास्त खोलात शिरायचं असेल तर सेक्सचा भारतात दिशाहीन स्फोट झाला आहे आणि त्यावर मूलभूत उपाय करावे लागतील हे स्वीकारावे लागेल . लैंगिक शोषण किंवा बलात्कार करणारा असतो कोण ? ना परग्रहावरून येतो , ना शेजारी देशातून घुसखोरी करून येतो . तो आपल्यातलाच एक असतो . त्याला कामवासनेचं दमन करणं शक्य होत नाही . ऊर्जा दाबून ठेवली तर स्फोट होतो असं भौतिकशास्त्र सांगतं . अनेक र्वष भारतात दमन शिकवलं , ज्याचा आता भीषण , रौद्र , भयाण स्फोट होत आहे . सेक्सतज्ज्ञ हस्तमथुनासाठी प्रोत्साहन देतात . दमनापेक्षा शमन हाच उपाय सांगतात . एखादा शिक्षक किंवा कोणतीही व्यक्ती अल्पवयीन मुलीच्या अंगाला हात लावतो आणि प्रकरण उघडकीस आलं तर मारझोडीपासून न्यायालयात नेणे इथपर्यंत उपाय होतात . अशा किती कामातुरांना मारणार , किती जणांना शिक्षा करणार ? देशात जास्त न्यायालयं आणि जेल असणं म्हणजे सामाजिक स्थिती बिघडल्याचं लक्षण आहे . सामाजिक स्वास्थ्य कमकुवत झाल्याचं लक्षण आहे . आणि हो , यात आपला मुलगा - मुलगी सापडणार नाही असं ठामपणे म्हणू नका . सेक्स ही कृतीच अशी आहे की ती कोणालाही नग्न करू शकते . म्हणून सेक्सच्या तथ्यांचा स्वीकार आवश्यक आहे . जेव्हा एखादा शिक्षक किंवा कोणतीही व्यक्ती अशी कृती करतो तेव्हा त्याची पाश्र्वभूमी लक्षात घेणं आवश्यक आहे . कामवासना लवकर चाळवली जाणं , कमी पगारासह इतर अनेक कारणांमुळे विवाह न होणं , कामवासना शमवण्याचे सोपे उपाय उपलब्ध नसणं अशी पाश्र्वभूमी असते . फक्त शिक्षक नव्हे कोणत्याही सामान्य व्यक्तीची अशीच पार्श्वभूमी असते . डॉक्टरपासून कुरिअर बॉयपर्यंत कोणत्याही माणसाला ही पाश्र्वभूमी असू शकते . सदर सामान्य व्यक्ती तेव्हा अपराधी असल्याचं मानलं जातं जेव्हा शमनासाठी तो चुकीचा मार्ग स्वीकारतो . हा मार्ग त्या व्यक्तीने स्वीकारू नये यासाठी कामवासना शमनाचे हुकमी उपाय हाच पर्याय आपल्या हातात आहे . बलात्कार किंवा लंगिक शोषण कसं होतं याची माहिती देताना कामवासना शमनाची माहिती देणे हा मूलभूत उपाय आहे . शारीरिक आनंद लुटण्यासाठी फक्त सेक्स नव्हे तर इतर मार्ग तयार करायला हवेत . जेणेकरून बळी कमी होतील आणि बळी पाडणारेही ! कामवासनेचा स्फोट झाला आहे . आपण कामवासनेच्या ज्वालामुखीवर बसलो आहोत . हा ज्वालामुखी मागे फिरत नाही . तो बाहेर पडण्याचे मार्ग शोधतोच . नातलगाच्या घरात , शाळेत , सार्वजनिक ठिकाणी , शक्ती मिल , दिल्लीमधील धावती बस . . कुठेही तो बाहेर पडू शकतो . या ज्वालामुखीला अशी दिशा देणं आवश्यक आहे , ज्यामुळे तो महिलांवर , अल्पवयीन मुला - मुलींवर येऊन आदळणार नाही . प्रिकॉशन इज बेटर दॅन क्युअर कामवासना शमन आवश्यक आहे . नाही तर रावण तयार होतो . असा रावण ज्याला अनेक विद्या येत होत्या . ज्याच्या राज्यात सोन्याच्या विटा होत्या पण कामवासनेने सगळ्यावर पाणी फिरवलं . सौजन्य – लोकप्रभा


इंडियन प्रिमियर लीगमध्ये रायझिंग पुणे सुपरजायंट्स संघाच्या कर्णधारपदावरुन महेंद्रसिंह धोनीला हटवण्याचा निर्णय हा थर्ड क्लास होता अशा शब्दात माजी कर्णधार मोहम्मद अझरुद्दीनने नाराजी व्यक्त केली आहे . धोनी हा भारतीय क्रिकेटमधील एक रत्नच आहे , त्याला कर्णधारपदावरुन हटवण्याचा निर्णय माझ्यासाठी संतापजनक होता असेही त्याने म्हटले आहे . माजी कर्णधार मोहम्मद अझरुद्दीनने आज तक या हिंदी वृत्तवाहिनीशी बोलताना पुणे सुपरजायंट्सच्या कर्णधारपदावरुन धोनीला हटवण्याच्या निर्णयावर नाराजी व्यक्त केली आहे . गेल्या आठ ते नऊ वर्षात धोनीच्या नेतृत्वाखालील संघाने विजेतेपद पटकावले आहे . संघमालक त्यांच्या पैशाने संघ चालवतात हे मान्य आहे . पण त्यांनी धोनीचे स्थान आणि त्याची विश्वासार्हता याचा विचार करणे अपेक्षित होते . हे सर्व मला चिड आणणारे आणि दुर्दैवी वाटत असल्याचे अझरुद्दीनने सांगितले . रविवारी पुणे सुपरजायंट्सने धोनीला कर्णधारपदावरुन हटवण्याचा निर्णय जाहीर केला होता . धोनीने कर्णधारपदाचा त्याग केलेला नाही . आम्ही आगामी मालिकेसाठी स्टीव्ह स्मिथची कर्णधारपदी निवड केली आहे . मागील हंगाम आमच्यासाठी समाधानकारक नव्हता . त्यामुळे दहाव्या हंगामासाठी एखाद्या युवा खेळाडूला कर्णधारपदी नेमण्याचा निर्णय घेतला असे पुणे सुपरजायंट्सचे मालक संजीव गोयंका यांनी सांगितले होते . पुणे संघाच्या कर्णधारपदावरुन हकालपट्टी झाल्याने आंतरराष्ट्रीय आणि लीग अशा दोन्ही प्रकारच्या क्रिकेटमधून धोनीच्या नेतृत्वाच्या कारकिर्दीचा अस्त झाला आहे . महेंद्र सिंह धोनीच्या पुणे संघाने मागील वर्षी १४ पैकी केवळ ५ सामने जिंकले होते . मागील वर्षी गुणतालिकेवर पुणे संघ सातव्या क्रमांकावर होता . त्यामुळेच नाराज होऊन संघ व्यवस्थापनाने धोनीची हकालपट्टी केल्याची चर्चा आहे .


छोट्या पडद्यावरील लोकप्रिय ठरलेला कार्यक्रम ‘सा रे ग म प लिटील चॅम्प’ने आज महाराष्ट्राला मुग्धा वंशपायन , कार्तिकी गायकवाड , आर्या आंबेकर , रोहित राऊत , प्रथमेश लघाटे यांसारखे नवीन गायक दिले . या नव्या दमाच्या गायकांनी प्रेक्षकांच्या मनावर अधिराज्य गाजविण्यास सुरुवात केली असून रोहित राऊत हे नाव सध्या तरुणाईचा युथ आयकॉन म्हणून समोर येत आहे . लिटिल चॅम्प्समध्ये सगळ्यात ‘रॉकिंग परफॉर्मन्स’ देत असलेल्या रोहितला ‘रॉकस्टार’ असं नवं नाव मिळालं होतं . याच ‘रॉकस्टार’चं एक नवं गाणं नुकतंच प्रदर्शित झालं असून त्याला मोठ्या प्रमाणावर प्रेक्षकांचा प्रतिसाद मिळत आहे . ‘वजनदार’ , ‘अवताराची गोष्ट’ , ‘दुनियारी’ , ‘प्यार वाली लव्ह स्टोरी’ , ‘कान्हा’ , ‘फुंतरु , ‘वन वे तिकिट , ‘बे दुणे साडेचार’ , ‘का रे दुरावा’ आदी चित्रपट आणि काही मालिकांसाठीही आपला आवाज देणाऱ्या रोहितचं प्रत्येक गाणं सुपरहिट ठरत असून त्याच्या आवाजातील ‘प्रीत तुझी’ हे गाणं नुकतंच प्रदर्शित झालं आहे . टियाना प्रोडक्शन प्रस्तुत ‘प्रीत तुझी’ हे गाणं सध्या चांगलंच व्हायरल होत आहे . हे गाणं युट्युब प्रदर्शित झाल्यानंतर अवघ्या काही काळातच त्याच्यावर लाईक्स आणि शेअरचा पाऊस पडल्याचं पाहायला मिळालं . विशेष म्हणजे टियाना प्रोडक्शनने यापूर्वी प्रस्तुत केलेल्या ‘संभळंग ढंभळंग’ आणि ‘चांदनी’ या दोन्ही गाण्यांनादेखील प्रेक्षकांनी मोठा प्रतिसाद दिला असून सध्या ही दोन्ही गाणी विदेशातील रेडिओ स्टेशनवरदेखील चालत असल्याचं पाहायला मिळत आहे . “टियाना प्रोडक्शन्सची नवी टिम आणि गणेश निगडे ह्या नव्या गीत - संगीतकारासोबत काम करण्याचा अनुभव खूप छान होता . नव्या प्रतिभांसोबत काम करायला मला खूप आवडतं . एक वेगळ्या पध्दतीचे रोमँटिक गाणे गाण्याची इच्छा पूर्ण झाली . सध्या कानसेनांचाही खूप चांगला प्रतिसाद ह्या गाण्याला मिळतो आहे , ” असं रोहितने यावेळी सांगितलं . दरम्यान , “संभळंग ढंभळंग आणि चांदनी सध्या अमेरिका , युरोप , कॅनडामधल्या रेडियो स्टेशनवर चालू आहे . आणि आता आमचं तिसरं गाणं रिलीज झाल्यावर त्याला मिळत असलेल्या उत्तम प्रतिसादाने आम्हांला आनंद होत आहे . सध्या तरूणाईमध्ये असलेल्या रोहितच्या लोकप्रियतेमुळे हे गाणं ‘संभळंग’चे सगळे रेकॉर्ड तोडेल असा मला विश्वास आहे , ” असं टियाना प्रॉडक्शनचे सुजित जाधव यांनी सांगितले .